Pajenn:Le Gonidec - Bibl Santel pe Levr ar Skritur Sakr, eil levr.djvu/61 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/61\ntadou, a zô bét dévet gan̄d ann tân, hag hon holl draou kaer a zô bét dispennet.\n12. Goudé-zé, Aotrou, ha té en em zalc’hô c’hoaz ? Ha té a davô, hag a c’hlac’harô ac’hanomp gan̄d diboell ?\nGalvidigez ar Jen̄tiled. Dilerc’h ar Iuzevien miret.\n1. Ar ré béré na lékéan̄t két hô fréder enn-oun, hô deûz va c’hlasket ; ar ré béré na glaské két ac’hanoun, hô deuz va c’havet. Lavaret em euz : Chétu mé, chétu mé, da eur vrôad péhini na c’halvé két va hanô.\n2. Astenned em eûz va daouarn héd ann deiz étrézég eur bobl diskrédik, péhini a gerz enn eunn hen̄t ha né két mâd, oc’h heulia hé vénosiou ;\n3. Étrézég eur bobl, péhini a ra dira-z-oun ar péz a dlé va argadi ; péhini a lâz hostivou el liorsou, hag a râ sakrifisou war aotériou brikennou ;\n4. Péhini a choum er bésiou, hag a gousk é templou ann idolou ; a zebr kîk môc’h, hag a laka eur braoued di-zan̄tel enn hé listri,\n5. Péhini a lavar : Pella diouz-in, na dôsta két ouz-in, râk dic’hlan oud. Hî a vézô eur môged é deiz va frouden, enn tân hag a lôskô héd ann deiz.\n6. Chétu eo skrivet dira-z-oun : na davinn két, hôgen rôet ha distolet é vézô gan-én̄ war hô askré.\n7. Hô fallagriézou-c’houi, ha fallagriézou hô tadou kévret, émé ann Aotrou, péré hô deuz gréat sakrifisou war ar ménésiou, hag hô deûz va mézékéet war ar c’hrec’hiennou ; hag é ven̄tinn hô ôberiou ken̄t enn hô askré.\n8. Ével-henn é lavar ann Aotrou : É-c’hîz, pa gaveur eur c’hreûnen gaer enn eur bôd-rézin, é lévéreur : na wall két anézhi, râk bennoz a zô war-n-ézhi ; ével-sé é rinn é-kén̄ver va zervicherien, n’hô c’hollinn két holl.\n9. Eûz a Jakob é likinn eur wenn da zével, hag eûz a Juda unan a biaouô va ménésiou ; hag ar ré em bézô dilennet hô dévézo é digwéz ann douar-zé, ha va zervicherien a choumô énô.\n10. Ar mésiou a vézô da barkou d’ann dén̄ved, ha traon̄ien Ac’hor da éc’hoaz d’ar zaoud, da ré va fobl, péhini en dévézô va c’hlasket.\n11. Hôgen c’houi, péré hoc’h eûz dilézet ann Aotrou, péré hoc’h eûz an̄kounac’héet va ménez san̄tel, péré hoc’h eûz savet eunn daol da zouéez ar madou, hag a skûḻ braoued-kennig war-n-ézhi ;\n12. Mé hô lakai da gouéza dindân ar c’hlézé, hag holl é varvot el lazérez-zé ; ô véza ma em eûz galvet, ha n’hoc’h eûz két respoun̄tet, ma em eûz komzet, ha n’hoc’h euz két klévet ; ma hoc’h eûz gréat ann drouk dirâg va daoulagad, ha ma hoc’h eûz dilennet ar péz ha na fellé két d’in.\n13. Râk-sé ével-henn é lavar ann Aotrou Doué : Chétu va zervichérien a zebrô, ha c’houi hô pézô naoun : chétu va zervichérien a évô, ha c’houi hô pézô séc’hed ;\n14. Chétu va zervichérien en em laouénai, ha c’houi a vézô mézékéet ; chétu va zervichérien a veûlô, hag a dridô enn hô c’haloun, ha c’houi a c’harmô é glac’har hô kaloun, hag a iudô é man̄tr hô spéred.\n15. Ha c’houi a zilézô hoc’h hanô ével eunn touadel d’am ré-zilennet ; hag ann Aotrou Doué az lazô, hag a rôi eunn hanô all d’hé zervichérien.\n16. Ann hini a vézô benniget enn hanô-zé war ann douar, a vézô benniget é Doué ar wirionez ; hag ann hini a douô war ann douar, a douô é hanô Doué ar wirionez ; râg ann an̄kéniou ken̄t a vézô lékéat enn an̄kounac’h, hag a vézô kuzet dirâk va daoulagad.\n17. Râk mé a grouô én̄vou névez, hag eunn douar névez ; ha na vézô mui a goun eûz ar ré gen̄ta, ha na zeûin̄t mui er spéred.\n18. Hôgen en em laouénaad a réot, hag é tridot da-vikenn er péz a grouinn ; râk mé a ia da groui Jéruzalem enn tridérez, hag hé bobl el lévénez.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/61&oldid=156909 »\nKemmoù diwezhañ degaset d'ar bajenn-mañ d'an 20 Meu 2020, da 16:44.


DegemerStalLevrioùLevrioù 16 vloaz ha muioc'hKi ar Vaskervilled\nHome / Levrioù / Levrioù 16 vloaz ha muioc'h / Ki ar Vaskervilled\nUr vallozh kriz a zo kouezhet war ar Vaskervilled a zo o chom en ur maner kozh digenvez e-kreiz lannegoù. Pa zifoup ur c’hi diaoulek, e kas an Ankoù gantañ. Marv Sir Charles hag ar yudadennoù a vez klevet a-wezhoù o tont eus ar geunioù a vag ar vojenn. E Londrez, Sir Henry Baskerville, pennhêr Sir Charles, a resev ul lizher dizanv gourdrouzhus. Evelato, emañ o vont da Baskerville Hall asambles gant Aotrou Watson, keneil feal Sherlock Holmes, da ziwall ar baron yaouank.\nKi ar Vaskervilled quantity\nISBN: 978-2-86824-173-3 Rummad : Levrioù 16 vloaz ha muioc'h Product ID: 1654\nUr vallozh kriz a zo kouezhet war ar Vaskervilled a zo o chom en ur maner kozh digenvez e-kreiz lannegoù. Pa zifoup ur c’hi diaoulek, e Ankoù gantañ. Marv Sir Charles hag ar yudadennoù a vez klevet a-wezhoù o tont eus ar geunioù a vag ar vojenn. E Londrez, Sir Henry Baskerville, pennhêr Sir Charles, a resev ul lizher dizanv gourdrouzhus. Evelato, emañ o vont da Baskerville Hall asambles gant Aotrou Watson, keneil feal Sherlock Holmes, da ziwall ar baron yaouank.\nSir Arthur Conan Doyle a oa ur skrivagner ha medisin eus Bro-Skos e-kerzh an XIXvet hag XXvet kantved. Hemañ en doa skrivet kalz a romantoù-berzh (« Ar bed digenvez », e 1912), hag eo anavezet e pep lec’h evel krouer tudenn Sherlock Holmes, enklasker e Londrez, a zo « Ki ar Vaskervilled » e droioù-kaer ar brudetañ.\nTroet gant Olier Biguet, 2011, 272 p., ment 110×180 mm.\nRoit an ali kentañ war “Ki ar Vaskervilled” Cancel reply


Eil loden — X. - Wikimammenn\nEil loden — X.\nMoulerez Sant-Gwillerm, 1910 (p. 105-108)\n◄ Bodaden vras en Albert-Hall. — Eiz mil a dud. — Eur gavaden : an otro chaloni Buleon Danve klevet ha danve gwelet. — Drapoio ar Pab ha re ar Roue Digemer enorus grêt d’ar c’hannadour en Albert-Hall ►\nEvidon da vean, en em beajo, laket meur a dra souezus dindan ma doulagad, biskoaz ne gouejont war dreo a sort gant ar re a zo breman dirake. Meo int, koulz laret, gant a blijadur o deus o sellet ouz an eiz mil a dud a zo azeet ’us d’am fenn, dindanon, en daou du hag a dal d’in. Ha n’eus ket unan anê ha n’hallfen ket ken gwelet, evel mac’h on me ma-unan gwelet gant an oll. Mes en plas gwel eman dreist-oll ar chafôd a zervijo da dribun hag a zo kempennet gant bleunio gwenn ha melen (livio an Tad Santel ar Pab). Eman du-hont en traou, eun tammjg a goste d’ar c’hreiz. Mar goc’h bet en eur « sirk », ho peus tôlet ple d’al leuren rond ha sabrennet a ve grêt warni an troio c’hoari. Ac’hanta ! adaleg al leuren rond-se (hag Albert-Hall a zo hanval a walc’h ouz eur sirk, nemet a zo kadorio elec’h sabren war e leuren), a-daleg eno e krog ar vins a gas d’hon chafod. Pesort ment an neus heman ? N’hen larin ket. Re bell en em gavan dioutan. Mes ledan e tle bean, penegwir e tle digemer oll benno bras ar c’hendalc’h. Goullou eo breman ha marteze e zo droug ennan o welet leun-kouch ar peur-rest eus ar zal. Mes gortozet : bremaïk en devo e dro.\nA du gant ar chafod, eun tamm uheloc’h evitan, e zo eur muzik hag a zon herda ma c’hall. Mes n’et ket da gridi, onn vat, e vefe hanval ouz muzik eur sirk, daoust ha ma ’n em gav ive muzik eur sirk en eur c’hoste ha mac’h eo ive pignet uhel. Mar ro hon hini kalz a zonio war eun dro, ne loska ket ’nê evel ma teuont e teuont, aon gantan ne deufent da doullan speurennig hon diskouarn. A-bell ac’hane. O lakat a ra da glotan kement ha ken brao mac’h eo eun dudi o c’hlevet. Ha neuze aman n’eus nemet eur benveg, nan a d’hen kas nemet daou dorn ha daou droad. « C’hwi avat a lavar treo d’imp » eme d’in eur lenner. « Penôs e sono eur benveg ma ne c’hweer ket ennan gant eur geno bennak ? » — « Geno ebet, ma mignon, Eur c’hweerez a zo aman hag ec’h ê eur vegin ec’h ê. Boutet ganti an avel en diabarz, e tremen dre 9.000 duelen (lennet ervat, mar plij) ; tuelenno houarn gwenn int, sonn en o zav ha da bep-hini anê evel eur gorzailhen hag eur geno : pikolo pifro, mar gê gwell ganac’h. » — « Eun ogro ’ta ec’h ê ho muzik ? » — « Ya, hag unan eus ar re grenvan a zo er bed. Sonjet eta ec’h eo ret kât nerz diou vapeur evit kas ar vegin en dro !\nNe weler ket anei avat. Hag he c’hlevet na rêr ket ken nebeut. Breman bepret eo mouget an drous a ra gant hini an ogro. Son a ra heman ken e son, d’an dud da gaout berroc’h an amzer ouz hen chilaou, ha son a rey beteg eiz heur, da laret eo da c’hortoz ma krogo an treo da vat.\nMes piou a gav hir an amzer aman ? Den ebet, a dra-zur. N’ê ket me bepret. Ne skwizan ket o sellet ouz an dud a zo aze diragon. Biskoaz kement-all n’am oa gwelet dastumet er memes lec’h : 8.000 ! Ha nag a hini a zo manet e-mêz, ha na bade ket gant ar c’hoant da dont ebarz : mes ouspenn pemzek de so e oa bet feurmet an oll blaso en arôk. Gwaz d’an dilerc’herien !\nMar gê bras ma dudi ec’h ê ken bras dudi ar re-all : ne wel an nen nemet penno o finval. An teodo ive a finv enne, ha… ha diviz tomm a zo etre an amezeien evel etre an otro Buleon ha me : laret ’rafe ’n nen, en gwirione, eur vodennad verien, pe gentoc’h bodennado merien.\nRak distag mat eo an eil diouz egile an tri rum sellerien : ar re a zo kludet du-hont ’us d’in ebarz ar gwaridello, ar re a zo en traou war al leuren, hag ar re a zo etre an daou eveldon.\nAr pez a ra c’hoaz piijadur d’in gwelet eo ar feskenno drapoio a zo fichet ouz ar gwaridello tro ha zro hag ouz buffet an ogro. Daou sort a zo anê : re Bi X ha re Edouard VII. Hanter ouz hanter ec’h int bet laket e pep fesken : daou pe dri en eun tu, ha daou pe dri en tu-all. Kement-se a ziskoe e kerz aman ar Pab hag ar Roue dorn ouz dorn hag e fell d’ê en em glevet evit ober vad d’ar Zôzon. Ar roue koulskoude a zo protestant. Mes mar ’neus c’hoant bevan e ine, an neus c’hoant ive da lezel da vevan an ineo na zonjont ket eveltan. Setu petra eo anaveout ar gwir liberte ha reizan ganti an obero. Disanav ê, siouaz ! ar sort liberte evit renerien Bro-C’hall, pe da vihanan n’ouzont ket bevan na gouarn herve he spered : huali a c’houzont ha netra ken, da vihanan pa ve meneg d’ober eur vad bennak.\n↑ Betegen an ogro-man a dremene evit bean an hini krenvan eus ar bed. Mes aboe ar bla 1909 e ver krog, en Pariz, d’ober, evit iliz Sant Per ar Vatican, eun ogro hag a vo trec’h d’ean.\nAdtapet diwar « https://br.wikisource.org/w/index.php?title=Eil_loden_—_X.&oldid=109139 »\nKemm diwezhañ d'an 19 Her 2017 da 15:53\nKemmoù diwezhañ degaset d'ar bajenn-mañ d'an 19 Her 2017, da 15:53.


Sigerig - Wikipedia\nSigerig, pe Sigerico e spagnoleg, a oa roue ar Vizigoted e-pad ur sizhun e 415, goude drouklazhet Ataulf, a-raok bout drouklazhet d'e dro.\nDrouklazhet e oa bet ar roue Ataulf gant ul lazher e servij ar jeneral Sarus. Hennezh, a oa breur da Sigerig, hag a oa bet kaset ivez un den d'e lazhañ gant Ataulf. Bec'h a savas neuze entre Sigerig ha Walia, breur da Ataulf, da c'houzout piv a vije lakaet da roue. Ha Sigerig an hini a voe trec'h, hogen ur pennadig amzer hepken.\nDiskouez splann a reas diouzhtu petra a oa en e benn pa lakaas lazhañ c'hwec'h bugel da Ataulf, kement ha kas ar ouenn da get, ha pa zismegañsas Galla Placidia, intañvez Ataulf ha c'hoar d'an impalaer roman Honorius, ouzh he lakaat gant prizonidi all da gerzhout dirak e varc'h betek daouzek miltir eus kêr. Kement-se a zisplijas kaer da harperien Walia, hag int da lazhañ Sigerig da seizhvet deiz e ren .\nAtaulf Roue ar Vizigoted\n415-415 War e lerc'h :\n(fr) Renée Mussot-Goulard, Les Goths, Atlantica, Biarritz, 1999.\nAdtapet diwar « https://br.wikipedia.org/w/index.php?title=Sigerig&oldid=1932410 »\nKemmoù diwezhañ degaset d'ar bajenn-mañ d'an 3 Gen 2022, da 07:25.


Orinidi - Breizh ha liesseurted\nPobloù orinat - Un toulladig merkoù arzel ha politikel\nAn Orinidi (Aborijened) eo annezidi gentañ Aostralia. Erruet e oant war an douar bras-se setu bremañ tremen 40 000 bloaz 'zo, moarvat o tont eus enezeg Indonezia. Ur c'hevandir lesanvet gant an alouberien saoz terra nullius goude dilestradeg Cook e 1770. Eno koulskoude e veve strewet dre ar vro ouzhpenn 250 meuriad gant kement-all a yezhoù; chaseourien-dastumerien e oant hag abaoe milvedoù en em ingalent brav gant danvezioù an douar. Bez' o deus ur sistem kemplezh a lezennoù diazezet war lidoù ha kredennoù a zo e dalc'h boudoù Amzer an Hunvreoù a ziwall al lec'hioù sakr.\nHiziv, stroñset mat gant gwalennoù an deuet diwar an trevadenniñ ez eus ouzhpenn 455 000 Orinad ha kalz a arzourien anavezet er bed a-bezh. Diskouez a reont gant donezon o sevenadur kozh ha bev war un dro. Ar rannbennad da heul a zo skrivet gant an antropologourez Barbara Gloweczewski.\nAn Aostralianed kentañ a veve diwar dastum ha chaseal, en un doare bevañ hantergantreat, cheñch a raent lec'h hervez mare ar bloaz, an amzer hag an danvezioù a gavent tro-dro dezho. War zigarez e kerzhe an dud-se en noazh, hep sevel ti ebet, na kaout liorzhoù nag ober hentoù, o doa divizet ar Saozon ne oa ket poblet Aostralia : Terra nullius emezo. Kouskoude o devoa an orinidi pep a dachenn merket mat diazezet war liammoù speredel gant anvioù d'al lec'hioù, d'an douregi, d'ar rec'hell, d'an tosennoù, stag ouzh danevelloù sakr a leurennent e-kerzh lidoù arzel ha pleustret. Doareoù kemplezh o devoa evit merañ an douaroù, perc'hennañ pe implij anezho evit kantadoù a veuriadoù gant pep hini e yezh dezhañ e-unan.\nGarv eo bet an trevadennerezh saoz; al lazhadegoù, ar c'hleñvedoù-red, an deporzhadurioù o deus lazhet strolladoù a-bezh pa oa bet krouet toulloù-bac'h e su ar vro en XIXvet kantved. Ar rebourserezh a zo bet ken kriz, ar sec'hor, hag a-wechoù ar c'hoant gouzout o deus kaset ar familhoù a chome da glask repu e feurmoù sevel loened, er misionoù hag er gwarezvaoù. E 1905, pa oa krouet ar C'hevread aostralian e voe lezet ar gouarnamant d'ober hervez e soñj, ha savet gantañ neuze ul lezenn da glask er c'hampoù betek ar re bellañ bugale o c'hroc'hen sklaer, bet ganet diwar frouezh an alouberien, dre wall pe dre garantez....\nPa voe divizet gant ar gouarnamant kaout ul linenn bolitikel a heñvelekadur o doa kaset da benn ur gouennlazh teknikel anvet «gwennaat» ar ouenn, da lavarout eo dimeziñ ar vugale gant tud sklaeroc'h egeto evit na vije ken goude ur pennad eus ar pobloù orinat...\nAnvet e vez kement-mañ rummad ar vugale laeret, da heul e kaver ar c'holl identelezh, an alkoolegezh spontus, doareoù emvuturniañ ....\nBetek referendom 1967 a anzavo en diwezh gwirioù keodedel d'an orinidi, ne oa tamm redi lezennel ebet da baeañ anezho. N'eus nemet ar re a c'houlenn un testeni heñvelekadur a c'hell bezañ gopret, met abalamour d'o orin e c'hellont bezañ gwasket, lakaet a-gostez daoust d'o barregezhioù. Ne vezont ket broudet na d'ober ar sport na war dachenn an arz gant aon na zeufe tud du da vezañ gwelloc'h eget tud wenn. Diaes-tre e oa kaout an testeni heñvelekadur, daoust ma oa bet sanket don ar Bibl e pennoù rummadoù a orinidi. Deiz-ha-deiz e vezont enrollet ha e tleont reiñ o ger ne zarempredint ken meuriad o familh...\nKalz a dud o doa kredet – antropologourien en o zouez – e oa an orinidi war-nes mont da get. Dre ma oa aotreet an orinidi da vont e-maez eus al lec'hioù gwarez goude referendom 1967 ez eus bet ur prantad babyboom hag ur revival e sevenadur ar vro, ha da heul ur stourm evit difenn an identelezh orinat gant an diskennidi n'eus forzh peseurt liv kroc'hen o dije. Ar re o doa gouzañvet ar muiañ eus an apartheid-se a voe ar stourmerien daerañ evit adc'hounid an douaroù laeret.\nE 1972, o deus savet un deltenn, ar c'hannati orinat, dirak breujoù Canberra. Divizout a reont kemer da arouez broadel ur banniel gant al liv ruz evit an douar, du evit an dud ha melen evit an heol. Al livioù-se a vo degemeret evel merk an identelezh orinat er bed a-bezh.\nDaou verk grafek all a zo deuet war wel evel sinadurioù an engenedigezh aotralian. Livadurioù Douar Arnhem a lak war ar c'horz o liamm speredel gant an douar: ar patterns pe tresoù ha kanavaz ar c'hlannoù a lak da glotañ amailherezh ha skeudvarennadurezh gant loened treset treuzwelus o tiskouez o diabarzh, un doare arzel o tont eus al livadurioù war reier a vez graet arz skinsellet gant an arbennigourien.\nE-kerzh ar bloavezhioù 70 o deus kroget livourien gouelec'h ar c'hornôg d'ober livadurioù akrilik, taolennoù gant poentigoù bihan anavezet er bed a-bezh bremañ gant an anv dot paintings.\nUn doare eo da dreuzlec'hiañ war taolennoù Amzer an Hunvreoù, ar mojennoù met dreist-holl al liammoù speredel gant al lec'hioù sakr liammet ganto. Orinidi Papunya (Aostralia ar C'hreiz) o deus implijet evit ar wech kentañ livaj akrilik evit adober o livadurioù hengounel, broudet int bet gant Geoffrey Bardon, stummer er c'humuniezhioù. Roet ez eus bet d'an arz orinat ul lec'h a-zoare en arz a-vremañ, ar pezh en deus degaset kemmoù feuls ha lakaet arc'hant betek re er jeu.\nAr strolladoù-se eus Tiriad an Norzh o deus gellet stourm evit o douaroù a-drugarez d'al lezenn war al land rights, bet votet e 1976. Erstadoù all Aostralia n'eo nemet goude trec'h Eddie Mabo, orinad eus strizh-mor Torres, en deus diwiriekaet mennozh ar terra nullius. Ar gouarnamant, e 1992, en deus lakaet tremen ullezenn nevez neuze hag a anzav an Native Title, gwir douar engenidik hag a rank bezañ goude-se bezañ gwiriet hini-ha-hini en ul lez-varn savet a-ratozh evit-se...\nTennet eus «Rêves en colère» gant Barbara Glowczewski\nC'hwech gwech uheloc'h eo feur an dilabour e-touez an Orinidi keñveriet gant keidenn-etre Aostralia. Eus ugent vloaz eo izeloc'h o hoali eget hini an Aostralianed all.\nAn alkool, an dramm, ar feulster, an emlazh a zo disoc'h diberc'hennelezh o douaroù, gwallet eo bet o sevenadur ha dinac'het o briegezh gant an Europeaned.\nDa heul an alkoolegezh e teu felliezh a vez moustret kalet. 40% eus an dud toullbac'het a zo orinidi pa n'eus anezho nemet 2% eus poblañs Aostralia. Niverus-mat eo niver ar re a varv en toull, death in custody. Evel-just eo er c'hêrioù e kaver an azonoù ar gwashañ.\nHa koulskoude ?\nA-drugarez da stourmoù dizehan an orinidi, hep ankounac'haat ar stourm dre ar rouedad abaoe pell, ez eus bet goulennoù pardon a-hed ar bloavezhioù. E 1992 en doa distaget ar ministr kentañ Paul Keeating ur brezegenn war an adunvaniñ. Krouet eo bet e 1998 ar Sorry day, deiz ar pardon. An anzav aroueziel diwezhañ a zo bet e 2008 p'en doa en em zigarezet ar ministr kentañ nevez ha penn an tu enep er parlamant en anv pobl Aostralia evit an torfedoù graet gwechall d'an orinidi.\nAl lidoù orinat a zo bet e-touez an traoù kentañ bet filmet hag enrollet en Aostralia, dreist-holl gant an antropologour Baldwin Spencer e 1900. Jedda gant Charles Chauvel, bet kinniget e Cannes e 1955, a zo bet ar film kentañ gant Orinidi o c'hoari ar rolloù pennañ.\nEn tu-hont da sell ar re wenn war ar sevenadur hag istor ar bobl orinat (Nicholas Roeg gant Walkabout, Henri Safran gant Stormboy, Le chemin de la Liberté gant Phillip Noyce, filmoù Rolf de Heer, re Ned Lander, re David Bradbury)...ur rummad a-bezh sevenerien orinat zo difluket adalek ar bloavezhioù 80 gant Tracy Moffat arzour, Wayne Jowandi Barker sonour pe Richard Frankland, skrivagner. Ar sevenerez yaouank Rachel Perkins, merc'h an emsaver brudet Charlie Perkins, a zo krog gant berzh da seveniñ. Ganti e kaver tud evel Ivan Sen, Warwick Thornton, Erica Glynn, Sally Riley, Darlène Johnson, Rima Tamou...\nD'o zro o deus tapet tud yaouank ar c'humuniegezhoù krog en ostilhoù niverel ha modern hag a lez o roud e levr istor o fobl.\nGLOWCZEWSKI B, Les rêveurs du désert, Actes sud, 1996\nGLOWCZEWSKI B, Rêves en colère avec les Aborigènes australiens, Terre humaine Poche, 2004.\nGLOWCZEWSKI B, avec Lex Wotton, Guerriers pour la paix, La condition politique des Aborigènes vue de Palm Island, Indigène Editions - 2008\nDindan renerezh L.DOUSSET, B.GLOWCZEWSKI et M.SALAÜN, Les sciences humaines et sociales dans le Pacifique sud, éditions du CREDO, 2014\nGwirioù skeudennoù : Barbara Glowczewski\nMojenn Pulyaranyi e festival Lajamanu e 2012. Ur meskaj souezhus hengoun ha modernelezh.\nMurundak, songs of freedom\nNatasha Gadd / Graham Rhys\n" Murundak ", sonerezh stourm an orinidi. Muzikerien eus Aostralia a gemer penn an hent hag a ginnig o c'hanaouennoù d'an dud e-kerzh abadennoù. Ezteurel a ra o c'hanaouennoù tristidigezh, fulor ha spi an orinidi, kontañ a reont ar stourm a-enep (...)\nMaxwell Tristan Tasman / Steve Jampijinpa\nAr mestr Steve Jampijinpa a gelenn 5 piler ar sevenadur Walpiri.\nFilmet penn-da-benn en ur studio, istor an darepredoù etre ur vamm wenn hag he merc'h orinat. Souezhus.\nWati Nyiru eo an den a gasas kuit seizh c'hoar ar C'hornôg war-zu ar Reter. Un doare da envel o douaroù…\nPenaos treiñ an Dreaming pe amzer an hunvreoù? Unan eus an tri video sevenet gant an den yaouank Curtis Taylor evit diskouezadeg Yiwarra Kuju a zo bet dalc'het e Mirdi broadel Aostralia e 2010.\nSamson ha Delilah a vev en ur gumuniezh orinat pell diouzh pep lec'h e gouelec'h kreiz Aostralia. Ar vuhez eno a zo digemm: mont a ra an devezhioù hebioù, netra ne fiñv ha den ebet ne seblant bezañ chalet gant kement-se. Pa sko ar gwalleur e (...)\nPoltred Pampila, un orinad eus korn-bro Broome ha kizeller hunvreoù. Ul lodenn eo ar film eus dastumad petites planètes gant Vincent Moon, kit d'en em goll war e lec'hienn : www.petitesplanetes.cc\nPoltredoù kemmesk teir c’hoar eus an Inizi Kimberley e gwalarn Aostralia, o stourm pep hini diouzh he mod evit difenn o douar hag o sevenadur…


Kantadoù a zivroidi a vev war maezioù Calais c’hoazh – Dispak\nKantadoù a zivroidi a vev war maezioù Calais c’hoazh\nPublished on 26/09/2018 24/08/2020 by Ar Skipailh\nDaou vloaz zo e oa bet distrujet al lastez-kêr a oa e Calais diwar urzh ar gouarnamant. Betek 10 000 a zivroidi a oa o chom ennañ. Ne vez ket graet anv eus ar pezh a c’hoarvez er mediaoù bras ken. Koulskoude ez eus war dro 400 a dud o vevañ c’hoazh war maezioù Calais. Ha tud zo a gendalc’h da sikour anezho bemdez, Bretoned en o zouez.\nO vevañ dre guzh emañ an divroidi tro-dro da Galais. Staliet ez eus bet kampoù bihan ganto e lec’hioù zo, gwech en ur c’hoad, gwech all en ur prad. Lod o deus teltennoù, lod all a sav doare lochoù gant tammoù koad ha plastik, lod all c’hoazh a glask diskuizhañ en o seier-kousket ledet war al leur. N’eo ket a-walc’h evit ar Stad avat, homañ a glask bepred lakaat gwask warno.\nN’eo ket an divroidi evit chom pell er memes lec’h. « Div pe deir gwech bemdez ez a ar boliserien da zistrujañ kampoù. Rediañ a reont an divroidi da vont pelloc’h, kant metrad nemetken a-wechoù. Laerezh a reont o aferioù diganto alies, o dilhad, o zeltennoù, o seier-kousket pe o c’holc’hedoù. Harellat an dud eo ar pal… » eme François Gwennog, unan eus ar re o deus savet ar gevredigezh “L’auberge des migrants”.\nFeulster ar polis\nAlies e wel an dud a-youl vat divroidi bet gloazet gant ar polis. Implijet e vez ganto gaz pebr, da skouer, a-enep bugale pe tud deuet, pa vezont o kousket a-wechoù. Bannañ a reont gaz war aferioù an dud ivez, seier-kousket, dilhad hag all. Diskouez a ra un teuliad-enklask, savet gant Human Right Watch (HRW) warlene, feulster ar polis a-enep an divroidi e Calais : « Implijet e vez gaz gant ar boliserien tost bemnoz, eme Nebay T., ur paotr eus Eritrea, 17 vloaz anezhañ. Dont a reont pa vezomp kousket hag e strinkont gaz war hon dremmoù, en hon daoulagad ». Dipitet-bras eo Yeakob S. ivez, ur paotr eus Etiopa en doa respontet da HRW : « N’eus neblec’h evit kousket abaoe m’eo bet distrujet ar c’hamp bras e 2016. Bevañ a reomp en ifern ».\nEn em gavout a ra tud nevez bemdez\nKoulskoude en em gav ouzhpenn 10 den nevez bemdez e Calais er mare-mañ, hervez ar c’hevredigezhioù. « Lod eus an divroidi a zo amañ o deus klasket kaout paperioù digant ar Stad met nac’het eo bet dezho. N’o deus ket ar gwir da chom er vro ken neuze, hervez al lezenn. Lod all o deus aon da vezañ kaset d’ur vro all en Europa abalamour da reolenn Dulenn » a zispleg Gael Manzi, ur paotr eus an Oriant, o labourat gant ar gevredigezh vreizhat Utopia 56 e hanternoz bro-C’hall abaoe 2016.\nMa’z eus bet enrollet un den en ur vro eus Unaniezh Europa, oc’h erruout e Europa, e c’hell ur Stad all kas en-dro an divroad d’ar vro-se. N’eus ket tu d’unan bennak bet harpet gant ar boliserien en ur vro klask kaout paperioù en ur vro all neuze. « Muioc’h-muiañ a dud n’o deus ket c’hoant da c’houlenn paperioù digant ar Stad-C’hall peogwir o deus aon rak reolenn Dulenn. Ha pa vefent gallegerien, ar pezh ne c’hoarveze ket alies a-raok » hervez François Gwennog, eus L’auberge des migrants.\nNe fell ket d’ar Stad kaout un diskoulm padus …\nKinnig a ra ar Stad d’an enbroidi mont kuit eus Calais o kemer ur c’harr boutin ha mont d’ur greizenn evit klask kaout paperioù e lec’h all e Frañs. Loc’hañ a ra unan, ingal bep mintin da 11 eur, eus un takad embregerezhioù e lec’h m’emañ staliet kalzik a gampoù bihan tro-dro. Met n’eus ket kalz tud o vont gant an diskoulm mañ.\n« Bez’ emañ ar re n’int ket evit goulenn paperioù amañ ken. Ha divroidi a zo e Calais ivez hag o deus tud kar dezho e Bro-Saoz ; se zo kaoz e fell dezho mont di nemetken. Tu zo tremen kuzhet en ur c’harr-samm c’hoazh daoust ma vez poliserien e pep lec’h er porzh. Lod a ya da borzhioù all. Ker-ruz eo forzh penaos, ret eo paeañ miliadoù a euroioù d’an dreizherien » eme Gael Manzi.\n… koulskoude ez a divroidi da Galais abaoe 20 vloaz\nPal ar gouarnamant gall, ha ministr an diabarzh, Gérard Collomb, eo skarzhañ an divroidi er-maez eus korn bro Calais. Ha bec’h da wirioù mab-den. Gant an hevelep tro spered emañ Nathalie Bouchart, itron vaerez Calais. Berzet e oa bet d’ar c’hevredigezhioù gant an Ti-kêr reiñ boued ha dour d’an dud warlene, da skouer. Nullet e oa bet an diviz-se gant lez-varn velestradurel Lille a-benn ar fin. Met ne oa ket bet embannet ganti e oa ezhomm digeriñ ur greizenn gousket.\nE Calais e weler an aod tramor pa vez brav an amzer. N’eo ket ar pennadurezhioù evit herzel hent an dud o deus graet miliadoù a gilometradoù evit en em gavout betek eno hag a fell dezho mont d’ar Rouantelezh-Unanet. Dont a ra divroidi da Galais abaoe ugent vloaz, ar re gentañ a zeue eus Kosovo abalamour d’ar brezel e 1998. Ha n’eo ket un diskoulm padus lakaat start buhez an dud, derc’hel a raint da zont forzh penaos.\nO klask tud a-youl vat emañ ar c’hevredigezhioù atav. Ezhommoù zo a-hed ar bloaz, muioc’h c’hoazh e-kerzh an diskar-amzer hag er goañv. « Gallout a ra an dud dont un devezh pe zaou, ur sizhun, pe ur miz bennak c’hoazh. Ha mankout a ra deomp kalz traoù, dilhad, teltennoù ha seier-kousket peogwir e vez laeret anezhe digant an dud gant ar polis » a lavar ingal Gael Manzi ha François Gwennog.\nWar-dro 800 a dud a zo o vevañ ar memes buhez e Grande-Synthe ivez, e-kichen Dukark, e lec’h ma oa ur c’hamp a-raok. Bevañ a reont war ar maez ivez, ha sevel a ra an hevelep kudennoù gant ar polis. Aze ivez n’ez a ket en-dro politikerezh ar gouarnamant. Dav eo kavout un diskoulm evit degemer an dud en ur zoujañ da wirioù Mab-den.\nKeleier, Kevredigezh / Sokial\nNext Next post: Adunanidigezh ar vro : 100.000 sinadur evit petra ?


Yukio Mishima e 1956\n14 a viz Genver 1925\ne Shinjuku, Tokyo\n25 a viz Du 1970\nromantoù, pezhioù-c'hoari, filmoù\nYukio Mishima (三島 由紀夫) a oa anv pluenn ar skrivagner japanat Kimitake Hiraoka(平岡 公威) bet ganet d'ar 14 a viz Genver 1925 ha marvet d'ar 25 a viz Du 1970.\n1.2 Studioù ha skridoù kentañ\n1.3 Goude ar brezel\n1.4 Buhez prevez\n2 Oberennoù pennañ Mishima\nYukio Mishima e 1931\nMishima a voe ganet en ur familh labourerien-douar. Desavet e voe gant e vamm-gozh anvet Natsu, distag diouzh ar peurrest eus e familh. E vamm-gozh a oueze alamaneg ha galleg, ha dedennet e oa gant ar c'hoariva kabuki. Mevelien a oa bet en e familh, ha liammet e oa ouzh ar samouraied da vare Tokugawa. Tad-kozh Mishima a oa deuet da vezañ pinvidik a-drugarez d'ar c'henwerzh trevadennel. Hervez an dud a skrivas buhezskridoù Mishima e teue eus e vamm-gozh e zudi d'an emlazh ha d'ar greskañs. E vamm-gozeh a viras outañ a c'hoari gant paotred all hag a ober sport. D'e 12 vloaz e tistroas Mishima gant e dud, hag un darempred kreñv en doe gant e vamm. Ganti e voe broudet da skrivañ, padal e kave d'e dad e oa al lennegezh un dra evit ar merc'hed.\nStudioù ha skridoù kentañAozañ\nMishima a skrivas e istor kentañ d'e 12 vloaz. Ouzhpenn lenn lennegezh klasel japan e lennas ivez oberennoù gant Oscar Wilde ha gant Rainer Maria Rilke. Mont a reas da skol Peers, ur skol evit tud eus an dibab e oa, diwar urzh e vamm-gozh. C'hwec'h vloaz e chomas er skol-se, mat teuas da vezañ ezel yaouankañ skipailh embann kevredigezh lennegezh ar skol. Kinniget e voe dezhañ skrivañ ur romant-kazetenn d avezañ embannet er gelaouenn lennegezh Bungei-Bunka (Arz ha Sevenadur). Kinnig a reas an detsenn anvet Hanazakari no Mori (Ar c'hoad en bleuñv) a skrivas gant al lesanv Yukio Mishima. Un nebeud skouerennoù (faziañ a rae paper abalamour d'ar brezel) a voe embannet e 1944. Galvet e voe gant an arme e-pad an Eil Brezel-Bed met lavarout a reas e oa paket gant an droug-skevent (ar pezh a oa faos). Daoust ma oa disammet peogwir ne oa ket bet ret dezhañ mont da vrezeliñ en em santas kablus peogwir en deoa treuzvevet padal en dije gellet mervel evel un haroz. Daoust ma oa difennet gant e dad e kendalc'has gant ar skrivañ. Gant e vamm e oa broudet avat. E-pad ar brezel e oa savet a-du e dad gant an Nazied. Neuze e redias Mishima da studiañ ar gwir alaman. Tapout a reas e ziplom e skol-veur Tokyo e 1947 hag e krogas da labourat e ministrerezh an arc'hant. Dilezel a reas e bost-labour e-pad bloaz, hag en em roas d'ar skrivañ. A-benn ar fin e voe asantet kement-mañ gant e dad. Kejañ a reas ouzh Yasunari Kawabata hag a vroudas anezhañ da glask lakaat embann e skridoù.\nYukio Mishima ha Shintaro Ishihara e 1956\nE 1946 e stagas gant e romant kentañ, anvet Tōzoku, hag a voe embannet e 1948. Goude-se e skrivas Kamen no Kokuhaku (Kofezioù ur maslk) ma kont istor ur paotr yaouank a rank derc'hel kuzh e bleg d'an heñvelreizhelezh. Brudet e teuas da vezañ ha diwar neuze e kasas e amzer o skrivañ romantoù evel Ai no Kawaki (1951), Shiosai (1954), Kinkaku-ji (1956) pe c'hoazh Utage no Ato (1960). Ouzhpenn e skrivas istorioù poblek a-benn treuzvevañ, pezhioù-c'hoari kabuki evit ar strollad Bungaku-za hag ivez danevelloù hag arnodadennoù. Brudet e teuas da vezañ en Europa hag er Stadoù-Unanet. Meur a veaj a reas, ha teir gwech e voe anv e vefe roet priz Nobel al lennegezh dezhañ, met a-benn a r fin e voe roet d'e vignon Yasunari Kawabata. Posupl eo en dije laosket ar priz da gKawabata peowgir e touje outañ peogwir en doa sikouret anezhañ e bed lennegezh Tokyo. Etre 1965 ha 1970 e labouras war e oberenn e peder lodenn anvet Hōjō no Umi (Erc'h an nevezamzer, Kezeg achapet, Templ tarzh-an-deiz, An Ael o tismantriñ).\nGoude bezañ lakaet embann Kamen no Kokuhaku e stagas Mishima gant an embregrezh-korf. E 1955 e tapas kaout korf ur sportour hag e pleustras da chom evel-se betek fin e vuhez. . Barrek-tre e teuas da vezañ war a c'hendo. Daremprediñ a reas an tavarnioù evit an dud heñvelreizh. E-pad ur pennad e soñjas dimeziñ gant Shoda Michiko hag a zeuas da vezañ gwreg an impalaer Akihito. E 1958 e timezas gant Yoko Sugiyama ha daou vugel a voe ganet. E 1968 e c'hoarias er film Ar Glazard du, asambles gant e garedig treuzwisket Akihiro Miwa. Er bloavezhioù 1960 ec'h embannas mennozhioù broadelour. E 1967 e voe ezel eus Nerzhioù Emzifenn Japan ha goude-se e savas ur milis prevez anvet Tatenokai (kevredigezh ar skoed), e bal gwareziñ an impalaer. E fin e vuhez e c'hoarias e meur a film hag e reas war-dro ur film diazezet war e zanevell Karantez-vro (憂国, Yūkoku).\nE 1970 ec'h echuas An Ael o tismantriñ. D'ar 25 a viz Du e lakaas ar skrid en ti-post da gas d'e embanner. Goude-se ez eas da vinistrerezh an armeoù asambles gant pevar mignon. Tapout a reas jeneral an nerzhioù emzifenn hag e lakaas anezhañ da c'houestlad. Gervel a reas an arme hag ec'h embannas ur brezegenn ma save a-du gant Japan hengounel hag an impalaer. An 800 soudard bodet a savas a-eneptañ. Da 11 eur vintin ez eas kuit. Diwar an hengoun e tivizas en em lazhañ en doare seppuku. ; unan ag izili Tatenokai, Masakatsu Morita, hag eñ ezel eus Tatenokai a oa sañset dibennañ Mishima, met ne zeuas ket a-benn peogwir e krene re. Neuze ez eo Hiroyasu Koga hag a zibennas Mishima, ha goude-se en em lazhas Morita. Prientet e oa bet an taol gant Mishima e-pad bloaz, hag un darvoud damheñvel en doa meneget en e romant Kezeg achapet. Hervez lod e vije bet an afer-se an digarez en dije kavet Mishima da gas e emlazh da benn,. An doare broadelouriezh embannet gant Mishima a zisplijas d'an holl. Tud an tu-kleiz a gave e oa diamzeriet e zoujañs d'ar bushidō, hag ar vroadelourien a rebeche outañ e levr Bunka Bōeiron (文化防衛論 Difenn ar sevenadur), ma skrive en dije ranket Hirohito reiñ e zilez goude ar brezel hag embann e oa kiriek eus holl varvioù ar brezel.\nOberennoù pennañ MishimaAozañ\nTitl japanek Titl brezhonek Bloavezh\nKamen no Kokuhaku Kofezioù ur Maskl 1948\nAi no Kawaki Sec'hed karantez 1950\nKinjiki Livioù difennet 1953\nShiosai Son ar gwagennoù 1954\nKinkaku-ji Templ ar pennti aour 1956\nKyōko no Ie Ti Kyoko 1959\nUtage no Ato Goude ar banvez 1960\nGogo no Eikō Ar Martolod argaset gant ar mor 1963\nKinu to Meisatsu Seiz ha spiswel 1964\n(danevell) Oberioù azeuliñ 1965\n(c'hoariva) An Itron de Sade 1965\n(danevell) Karantez-vro 1966\nManatsu no Shi Ar Marv e-kreiz an hañv hag istorioù all 1966\nHagakure Nyūmon Etik ar Samourai 1967\n(pezh-c'hoari) Ma mignon Hitler ha pezhioù-c'hoari all 1968\nTaiyō to Tetsu Heol ha dir 1970\nHōjō no Umi Mor ar struj : 1964 -\nHaru no Yuki 1. Erc'h an nevez-amzer 1968\nHonba 2. Kezeg achapet 1969\nAkatsuki no Tera 3. Templ tarzh-an-deiz 1970\nTennin Gosui 4. An Ael o tismantriñ 1970\nBloavezh Titl Doare\nSotoba Komachi Nō\nIwashi Uri Koi Hikiami Kabuki\nAya no Tsuzumi Nō\nFuyō no Tsuyu Ōuchi Jikki Kabuki\nAoi no Ue Nō\nChinsetsu Yumiharizuki Kabuki\nJumpaku no Yoru Hideo Ōba\nFudōtoku Kyōikukōza e berzh dezhañ Katsumi Nishikawa\nKarakkaze Yarō Takeo Asahina Yasuzo Masumura\nYūkoku Shinji Takeyama Domoto Masaki, Yukio Mishima\nKurotokage Human Statue Kinji Fukasaku\nHitokiri Shimbei Tanaka Hideo Gosha\nSonerezh gant Philip Glass\n(BBC, teulfilm) Michael Macintyre\n↑ p. 282-83, pennad 47 « A Phantasy World: Mishima Yukio » in Shōwa Japan: Political, Economic and Social History, 1926-1989, Volume III, Stephen S. Large, Taylor & Francis, 1998\n↑ p. 10-11 in Japan: The Burden of Success, Jean-Marie Bouissou ha Jonathan Derrick, Fondation nationale des sciences politiques (CERI), C. Hurst & Co., 2002\nMishima Yukio : levrioù ha filmoù\nMishima – buhez hag oberenn\nVideo eus Karantez-vro\nThe Mishima Yukio Cyber Museum\nYukio Mishima: A 20th Century Samurai\nMishima : buhez ha liammoù\nYUKIO MISHIMA: The Harmony of Pen and Sword Da lidañ e 70 deiz-ha-bloaz\nBlood and Flowers: Purity of Action in The Sea of Fertility\nMishima aterset e saozneg tennet eus un teulfilm gant BBC\n Mishima aterset (e saozneg) diwar-benn ar vroadelouriezh japanat\nHeadlessgod.com: An Online Tribute to Yukio Mishima\nAdtapet diwar « https://br.wikipedia.org/w/index.php?title=Yukio_Mishima&oldid=1965494 »\nKemm diwezhañ d'an 18 C'hwe 2022 da 09:19


Diwan Europa - Dañs ha sonerezh - pajenn a c'hell bout moulet\nDañs ha sonerezh (Sevenadur)\nKelc'h keltiek eo an anv a roer en deiz a hiziv d'ur strollad tud a ginnig dañsoù Breizh war al leurennoù, dreist-holl e-kerzh an hañv. Pa oa bet krouet ar c'helc'hioù keltiek e penn-kentañ ar bloavezhioù '30 gant Erwanez Galbrun hag he fried, en doa an anv-se ur ster tostoc'h ouzh hini ur greizenn sevenadurel. En tu-hont d'an dañsoù e veze kelennet ar yezh, istor ha douaroniezh Breizh hag all. Siwazh, en abeg d'ar Brezel Bed diwezhañ ha da zro-spered an dud da c'houde, ez eo strishaet ar ster evit dont da dalvezout kement ha strolladoù dañsal hepken e gwirionez. Setu perak e voe ranket krouiñ kreizennoù sevenadurel er bloavezhioù '70 evit ober al labour bet dilezet gant bed an dañserien.\nDaou genvodad dañserezh breizhek a zo : Kevread Kendalc'h ha War 'l Leur. An eil hag egile a ra war-dro an hevelep dañsoù, an diforc'hioù etrezo o vezañ filozofel ma n'eo ket politikel.\nAr fest-noz zo ur festl poblek gant sonerien ha dañserien hengounel ha dalc'het diouzh an noz. Ar fest poblek a zo bet c'hoarvezet evit dudi ar gouerien a zo bet renevesaet ar bloavezhioù 1950 hag hiziv e vez dalc'het meur a fest-noz e Breizh hag e lec'hioù all evit lakaat sevenadur Breizh da vevañ. Un degouezh evit kanañ ha dañsal eo da gentañ holl ha n'eo ket da vezañ mesket gant ar veilhadegoù ma vez selaouet enno kontadennoù, danevelloù ha prantadoù kanañ nemetken.\n1 Ar festoù-noz gwechall e Breizh\n2 Diskar ar sevenadur de gomz ha ar festoù hengounel e Breizh\n3 Ar festoù-noz modern\n4 Berzh ar fest-noz evel fenomenn sokial\n5 Emdroad ar festoù-noz\n6 Ar cyber festoù-noz o lakaat dañsou Breizh da vezañ hollvedel\nAr festoù-noz gwechall e Breizh\nGwechall e veze ar sonerien, ar ganerien hag ar gonterien darn ar gumuniezh lec'hel er c'hêriadennoù er-maez m'edont o reiñ dudi dezhi. P'eo ar bobl vrezhon brudet a-gozh evit bezañ entanet gant an dañs e veze-hi embreget a-zevri evel moiaen pennañ kaout plijadur a-stroll. Dre son ar benvegoù-seniñ e vez dañset, nemet e pastelloù-bro ma veze dañset nemet diouzh ar c'hanaouennoù.\nDiouzh ar sevenadur dre gomz poblek e veze tennet komzoù ar c'hontadennoù, met barzhoniezh ar c'hanaouennoù a veze aozet pe gant hiniennoù donezonet evit ar primsavadennoù pe gant skrivagnerien o doa desket ar werzadurezh.Ha pa vije kemmet tra pe dra er c'hanaouennoù, ne c'heller krediñ e vijent savet diouzh spered ar bobl e-unan evel m embanne ar romantelourien hag an dastumerien gentañ evel Teodor a Gervarker ha George Sand, houmañ ijinerez an dro-lavar lennegezh dre gomz.\nDre vras e c'hoarveze ar festoù-noz e degouezhioù pennañ buhez ar gouerien : dibennoù mareoù ar prantadoù labour bras : an here, an eost, fardañ al leurioù dornañ nevez hag e-doug ar pardonioù a oa niverus ivez...\nDiskar ar sevenadur de gomz ha ar festoù hengounel e Breizh\nGoude ar Brezel-bed kentañ e krogas ar gouerien vrezhon treiñ o evezh war-du gizioù ar c'hêrioù evel dañsal dañsoù embreget e kêrioù Bro-C'hall (vals, polka, cha-cha-cha, hag all...) dre son ar benvegoù-seniñ nevez-deuet er vro (akordeoñs, violoñs, treujenn-gaol). Salioù-dañs a voe digoret gant tavarnourien ha kenwerzherien nevez. Kouezhañ a reas boaz sevel festoù-noz er-maezh dre ma veze gizioù ha kustumoù ar c'hêrioù o astenn o levezon. Diorren ar skingomz e-touez ar re binvidikañ hag en ostalerioù a silas tonioù nevez e divskouarn tud ar bourc'hioù hag ar maez. War-dro ar bloavezioù 1930 e yeas da get festoù ar prantadoù-labour.\nAr festoù-noz modern\nPa rae e reuz an Eil Brezel-bed e oe addalc'het ar festoù-noz e kornioù zo e Breizh, e Kreiz-Breizh dreist-holl. Dre-se e oe didorret chadenn treuzkas hengounioù poblek e-keñver ar sonerezh hag an dañs.\nNiverusoc'h e chome tud ar Menezioù Du ha re Menez Are a zalc'he koun eus ar pezh a vez graet a-raok ar Brezel-bed kentañ ha pa vijent chomet un ugentad bloavezhioù pe vuioc'h hep o embregañ.\nGoude ar brezel, dindan atiz un nebeut Poullaoueniz, Loeiz Roparz en o zouez, e kendalc'has annezidi ar gumun en em vodañ er vourc'h evit delc'her festoù-noz mod-nevez distag ouzh deiziadur labourioù ar gounezerezh. Savet e oe Kelc'h keltiek Poullaouen a veze darempredet koulz gant tud yaouank ha tud oadet a vourre dañsal e mod ar menezioù, an dañs dre son mouezhioù an holl dañserien o tispakañ ar c'han-ha-diskan.\nPa oa Loeiz Roparz, hemañ kelenner o chom e Kemper hag o seveniñ kargoù e kevredigezhioù a zalc'he da gendelc'her gant ar brezhoneg ha gizioù hengounel Breizh, eñ a reas lañs da embregadur dansoù Breizh er-maez eus ar c'helc'hioù keltiek.\nD'an 26 a viz Kerzu1957 e oe dalc'het ar fest-noz kentañ e kêr ha digor d'an holl e-barzh ar c'hohu nevez savet e Kemper.\nPerzh pennañ ar fest-noz modern eo al leurenn m'emañ staliet warni an embregourien (sonerien ha kanerien) ken ez eus blaz un arvest sonerezh, ur sonadeg, evit an dud ne gredont ket mont da zañsal. Ar perzh all eo n'eo ket mui ur gumuniezh lec'hel a glask e blijadur asamblez, met kumuniezh ledan ar re o deus desket dañsal e lec'h pe lec'h hag kervez giz pe c'hiz. Ouzhpenn dañsoù ar menezioù (kavotenn, pachpi, da gentañ holl) e teuas tamm ha tamm ar boaz dañsal hervez gizioù broioù all Breizh (Bro-Wened (an-dro, hanter-dro, laride\n) ha pelloc'h).\nBerzh ar fest-noz evel fenomenn sokial\nDeuet eo ar festoù-noz da vezañ ur fenomenn sokial a-bouez e Breizh e dibenn ar bloavezioù 1960 e Breizh pa rajont berzh er-maezh eus metoù al luskadoù a rae gant kendalc'h ar c'hustumoù. Diorren skolioù-meur Breizh a zo bet efedus-tre pa veze ar studierien dedennet doareoù marc'had-mat evit en diduiñ. Merzet eo bet e oe degaset gant menozhioù nevez Mae 1968 ur spered digoroc'h e-keñver modoù-bevañ ar gouerien (sellet ouzh kumuniezhoù tud aet da sevel loened e menezioù kreiz Bro-C'hall) ha d'o kustumoù hengounel.\nPa tarzhas berzh Alan Stivell a renevezas sonerezh Breizh gant ritmoù ha benvegoù-seniñ modern e 1971 e oe roet ul lañs nevez d'ar festoù-noz. Aozet e oent gant meur a gevredigezh lec'hel e pep korn Breizh. Koulskoude e oent niverusoc'h-niverusañ e-korf ar mizioù-hañv pa vez Brezhoned deuet da vakañsiñ er vro ha touristed prest da gemer perzh en diduamantoù lec'hel.\nEmdroad ar festoù-noz\nEr bloavezioù 1960 ha 1970 e chome blaz ar spered emsavel e meur a fest-noz. Festoù-noz evit bezañ kengred gant stourmoù politikel ha sokial a veze aozet e-leizh. Harpet e oe kresk Diwan gant ar c'hreskad pae a veze goulennet evit ar mont-tre ("un franc pour Diwan" - "ul lur evit Diwan").\nEr bloavezhioù 1990 e weljod ur c'hresk bras e darempredoù festoù-noz zo e-pad an hañv (3 000 den ha muioc'h). Er memes mare e teuas war wel strolladoù kanerien ha sonerien yaouank a degasas ar sonerezh elektronek er sonioù kozh ("Ar Re yaouank", da skouer).\nEr festoù-noz bras e selaouer meur a stil sonerezh war al leurenn : bagadoù sonerezh gant binioù-bras, sonerezh elektronek, koubladoù bombard ha binioù-kozh, kanerien (kan-ha-diskan ha kanerien mod Bro-Wened peurvuiañ). Chom a ra ar festoù-noz un obererezh embreget e pep lec'h e Breizh, ur perzh dibar dezhi ha d'ar Vrezhoned e peseurt bro ma chomont ennañ.\nAr cyber festoù-noz o lakaat dañsou Breizh da vezañ hollvedel\nD'an 21 a viz C'hwevrer1999 e oe savet e Kemper ar cyber fest-noz kentañ a zo ar "fest-brasañ er bed" hervez an embregerezh aozer, An Tour-Tan. Gant harp kalvezel France-Télécom eo bet kaset war an Internetskeudennoù ha sonerezhioù ar fest-noz a oe dalc'het er "Pavilhon", sal-arvestoù brasañ kêr. 3 000 den a zeuas da zañsal ha 20 000 lugadur a oe kontet. Kreskiñ a reas niver al lugadurioù er bloavezhioù war-lerc'h koulz hag e lec'hioù ar bed ma oe aozet festoù-noz enno (Beijing, Bourdel, Danmark, Kaledonia-Nevez, Lyon, Kêr-Vec'hiko, Nevez-York, Ar Réunion, etc...). E 2006 e oe skignet skeudennoù e perzh ar skinwel da war-dro 145 000 den kenluget. E miz Here 2007 e oe kaset ar cyber fest-noz e Pariz da goulz skorad bruderezhRannvro Breizh, anvet ar "Breizh Touch".\nUn doare da ganañ tonioù da zañsal eo ar pezh a vez graet "kan ha diskan " anezhañ. Kaset e vez en-dro gant daou ganer, pe vuioc'h.\nan hini a gan da gentañ , a vez graet ar c'haner anezhañ,\nE-touez ar ganerien , a wechall pe a vremañ\nan Drouzerien Mod-kozh\nLoeiz Roparz, kelenner war ar galleg, al latin hag ar gresianeg, ganet e Poullaouen (Bro-Gerne - Penn-ar-Bed) e 1921 ha marvet e Kemper d'an 3 a viz Du2007, a zo bet unan eus an dud o deus renevezet an dañs hag ar c'han hengounel pe kan-ha-diskan e Breizh adalek 1939.\nPa oa studier e Roazhon e komprenas pegen pinvidik eo sevenadur ar boblbrezhoneger a oa bet gouest sevel kanaouennoù kemplez o embregadurioù ha o jubennadurioù evit lakaat an dud da zañsal en e bastell-vro genidik e kreiz ar Menezioù Du. Ur wech anvet da gelenner e Skol Normal Kemper e talc'has da zeskiñ ar c'hanaouennoù-se hag an dañsou-tro (kavotennoù, pachpi) a ya ganto en ur c'horn-bro ha ne veze kalz a sonerien hengounel ennañ.\nDimeziñ a reas gant Marie-Thérèse Hénaff hag int o deus bet daou vab, Erwan ha Jeffig, o deus labouret gantañ evit lakaat sonerezh Breizh war-wel. Gant e vreur Marsel a oa ur soner binioù bras anavezet mat e sonas bombard ivez.\nE-pad ar vrezel-bed e veze diaesterioù bras gant tud ar Menezioù Du evit mont da gumunioù all da glask degouezhioù diduiñ ha diouzh ar skoilh-se e teuas un adlañs d'ar festoù-noz er c'harterioù-maez (bez ez eus un nebeut kêriadennoù en ur c'harter-maez) hag er bourc'hioù.\nUr c'haner hag un dañser dispar e teue da vezañ Loeiz Roparz er mare-se hag er bloavezhioù 1950 e teuas dezhañ ar mennozh kas ar seurt festoù eus ar maez da vourc'h Poullaouenn e-lec'h ma aozas ar fest-noz modern kentañ d'ar 26 a viz Kerzu 1954.\nHarpet gant diorren ar c'helc'hioù keltiek en em astennas ar giz dañsal dañsoù hengounel d'ar c'hêrioù bras, e Kemper e 1957 (e-lec'h ma roe Loeiz Roparz kentelioù dañsal ha kanañ) ha pelloc'h e Brest ha Roazhon, embreget gant ar studierien a oa o tont eus ar maez peurvuiañ. Hiziv eo embregadur dañs Breizh un obererezh sevenet e Breizh a-bezh hag e degouezhioù zo, er bed a-bezh.\nE 1947 ez eas da brezidant ar gKevrenn Glazik (Kevrenn C'hlazig pelloc'h), deuet da vezañ ar Bagad Kemper, unan eus ar bagadoù brudetoc'h Breizh hag ez eo bet e vab Erwan pennsoner ha penbiniaouer anezhañ. Tapet en deus ar bagad-se 16 titl kampion Breizh.\nE 1950 e oe Loeiz Roparz unan eus diazezerien ar c'hevredad Kendalc'h ha gant Per-Jakez Helias ha Bernard de Parades e adroas ul lañs bras da Gouelioù-meur Kerne o vezañ prezidant an aoadur bloavezioù-pad.\nSavet en deus ar gevredigezh Al Leur Nevez, kevredet gant Emgleo Breiz, evit embregañ dañsoù ar menezioù, reiñ brud dezho ha kendalc'h gant ar brezhoneg poblek. Stajoù brezhoneg ha dañsoù a zo bet aozet e kreiz ar Poc'hêr dindan renerezh Loeiz Roparz.\nEnebet en deus ouzh an adlodennañ er bloavezhioù 1970 ha savet kanaouennoù a-enep distruj ar c'hleuzioù. Gant teodoù flemmus (ha gallek) zo e tapas al lesanv "Loulou la gavotte". KolierUrzh an Erminig zo bet roet dezhañ e 1995.\nOberenn lennegel ha sonerezhel\nAr vombard a zo ur benveg-seniñ kozh a vez sonet e Breizh abaoe ar XVIvet kantved .\nal « lanchenn », a zo graet gant div lavnenn bambouz staget kenetrezo gant ur gorzenn vihan en orjal;\nar « c’horf », a zo graet gant koad beuz, koad ebena pe olifant.\nar « pavilhon » a zo graet e koad, a-wechoù e vez kavet ivez en ivor, met raloc’h eo.\nNe vez ket un alc’hwez bepred war ur vombard, met servijout a ra memes tra, er bagadoù dreist-holl, evit ober notennoù ouzhpenn. Gant orjal eo graet\nHiziv an deiz e vez graet bombardoù e plastik, met n’eo ket ken brav ar son anezho evel gant


Peder Mary - Wikipedia\nUr pennad Mary Hamilton zo ivez.\nAr Peder Mary hag ar Rouanez, Mari Stuart, hervez ur skeudenn en ul levr istor saoznek\nAr Peder Mary (The Fower Maries e skoseg, 'The Four Maries' e saozneg) eo al lesanv a veze roet da beder dimezell a enor gant Mary Stuart, rouanez Bro-Skos: Mary Fleming, Mary Livingston, Mary Beaton ha Mary Seton.\nThe Fower Maries zo ivez ur ganaouenn skosat, anvet ivez Mary Hamilton. Ar Vari-se a vije unan eus ar peder. Kousket a ra Mary Hamilton gant ar roue, dimezet d'ur rouanez kozh, brazezet eo, gwilioudiñ a ra, ha lazhañ he bugel.\nNe glot ket ar ganaouenn gant an Istor, na tost: kenoad e oa ar Peder Mary gant ar Rouanez Mary Stuart, rouanez da 6 deiz.\nMeur a zoare zo d'ar ganaouenn. Unan anezhe zo bet kanet gant Joan Baez.\nOrin ar werz[kemmañ | kemmañ ar vammenn]\nSkeudenn gant Eleanor Fortescue-Brickdale: She had Mary Seaton, and Mary Beaton, And Mary Carmichael, and me\nEvit doare Joan Baez, a c'hoarvez e Glasc'ho, a echu evel-hen:\nAdtapet diwar « https://br.wikipedia.org/w/index.php?title=Peder_Mary&oldid=1955476 »\nKemmoù diwezhañ degaset d'ar bajenn-mañ d'an 15 C'hwe 2022, da 09:45.


Emgann Altsasu - Wikipedia\nEmgann Alsasu, pe Emgann Altsasua, pe la Acción de la Venta, zo un emgann a c'hoarvezas en Altsasu d'an 22 a viz Ebrel 1834, e-pad Kentañ brezel ar garlouriezh. Ar jeneral Tomás de Zumalacárregui an hini a oa e penn arme ar karlouriezh garlourien a zistrujas kirri ur charreadeg dindan ar jeneral Vicente Genaro de Quesada, hag a oa o vont eus Vitoria-Gasteiz da Iruñea, e kêr Altsasu Kalz a frankizourien a voe gloazet ha kalz a brizonidi a voe graet gant Zumalacárregui.\nSevel a reas Zumalacárregui ar Guías de Navarra gant darn eus e brizonidi, eus La Mancha, proviñs Valencia, Andalouzia ha lec'hioù all. Roet e oa bet dezho da zibab: stourm gant ar garlourien pe bezañ fuzuilhet.\n↑ 1,0 ha1,1 Ayuntamiento de Altsasu / Alsasua / Curiosidades\nAdtapet diwar « https://br.wikipedia.org/w/index.php?title=Emgann_Altsasu&oldid=1958094 »


À tous les garçons que j’ai aimés | Soubenn ar geek\nKuzuliet eo bet din ar romant-mañ gant ma nizez, lennerez daonet anezhi! C’hoant am boa da lenn un dra skañv ha setu me o lenn À tous les garçons que j’ai aimés en tren.\nLara Jean a gustum skrivañ lizheroù d’ar baotred a gar, ur wech eo echu he c’harantez evito. N’he deus ket kaset al lizheroù-se james evel-just. Koulskoude, nepell goude na vefe aet kuit he c’hoar vras ur bloaz da vro Skos e kompren eo bet kaset al lizheroù en desped dezhi. En o-zouez e oa ul lizher evit Josh, a oa mignon Margot a-raok na yafe kuit evit he studioù. Lara Jean a ziviz profitañ eus an degouezh, al lizher bet resevet gant Peter, evit ober van kaout ur mignon ha chom hep kaozeal gant Josh diwar-benn he santimantoù.\nSouezhet on bet gant diviz Lara Jean, a gav gwelloc’h krouiñ kudennoù spontus en ur gontañ gaou d’an holl kentoc’h eget kaout ur gaozeadenn gant Josh. Daoust da se ez on bet plijet gant ma lennadenn. Tudenn Kitty (c’hoar vihan Margot ha Lara Jean) he deus plijet din, an emglev etre Lara Jean ha Peter hag emdroadur o darempred ivez.\nEn em c’houlenn a ran m’eo bet awenet Jenny Han gant lodennoù zo eus he buhez (soñjal a ran e gwiskamantoù Halloween rak spontet on bet gant soñjoù Lara Jean a gav gwelloc’h paouez da dic’hizañ e tudennoù n’int ket aziat) met gwirheñvel e seblante din ar vuhez familh da skouer. Dipitet on bet un tamm gant an doare m’eo bet diskoulmet an traoù gant Josh ha n’on ket bet souezhet kement-se gant ar fin met dudius-tre eo bet al levr evidon ha mal zo warnon lenn an eil bremañ!\nRomant skrivet gant Jenny Han. Embannet e galleg gant Panini Books en dastumad Scarlett, d’an 11 a viz C’hwevrer 2015.\nThis entry was posted on Mae 1, 2016 at 8:42 g.m. and is filed under Levrioù with tags familh, karantez, krennarded, lise, Stadoù-Unanet.\tYou can follow any responses to this entry through the RSS 2.0 feed. You can leave a response, or trackback from your own site.


blogyann: Petra eo deut Divi ha Salaun da vezañ ?\n« Jacques Attali - ar bevare gwech | Accueil | En em ober diouzh ar c'hemm »\nPetra eo deut Divi ha Salaun da vezañ ?\nEmañ ar furcherezh henoniezh o kemm ar pezh a ouzomp diwar-benn ar Bibl. Aet war-raok ar skiant-se. Furchet ur bern lec'hioù nevez. Furchet adarre lec'hioù anavezet dija. Spisoc'h-spis doareoù-muzul oad an traoù.\nGwelet 'm eus un abadenn TV, Thierry Ragobert e saver, hag a ziskoueze kavidigezhioù ha martezeadoù nevez ur skipailh henonourien Izrael.\nHervezo e vefe bet skrivet lod kentañ eus al Levr er seizhvet kantved kent JK. Ne vefe ket bet skrivet a-hed ar c'hantvedoù d'ar mare ma tegoueze an darvoudoù. N'eo bet kavet roud ebet, kennebeud, eus ar gêr vraz a vije bet Jerusalem nag eus an templ braz en amzer David ha Salomon (10 vet kantved). Ha kavet roudoù temploù bihan gouestlet da veur a zoue e pep lec'h betek ar seizhvet kantved !\nPetra a dalvez ?\nDiv rouantelezh a oa bet war zouar Izrael. Izrael en hanternoz, pinvidik anezhi war un douar strujus. Judas er c'hreisteiz, paour anezhi war un douar sec'h. Freuzet berzh Izrael gant aloubadeg an Asirianed.\nDa vare diskar ar re-mañ setu deuet ambision da Jozias, roue Judas er c'hreisteiz. Embreger a ra da beurunvaniñ e bobl. Ijinet ha skrivet d'ar mare-se mojenn brud amzer tremenet rouantelezh Judas. Ha kreizennaet ar relijion tro dro d'an Doue ha d'an templ nemetañ.\nA-benn diwezh an abadenn e c'houlenn ar c'helenner Izraelad hag ur c'helenner Swis an eil gant egile petra eo o soñj goude bezañ gouezet kement-se. Laouen an Izraelad. Kompren gwell a ra orin e vro. Trubuilhet ar c'helenner Swis, kelenner doueoniezh ha kristen anezhañ, o welet e oa ar politik ken pouezus e ganidigezh e relijion.\n20/01/2006 dans cheñchamant a deu er bed | Lien permanent


Men emañ Puerto Rico\nPuerto Rico (ent-ofisiel: Kenglad Puerto Rico, saozneg: Commonwealth of Puerto Rico, pe Stad dieub kevredet Puerto Rico, spagnoleg: Estado Libre Asociado de Puerto Rico) zo un enezeg en Antilhez Brasañ, er Mor Karib, er reter d'ar Republik Dominikan, hag ur stad emren hag a zo stag ouzh Stadoù-Unanet Amerika. En hanternoz emañ ar Meurvor Atlantel, er c'hreisteiz ar Mor Karib.\nOuzhpenn enez Puerto-Rico ez eus inizi all kalz bihanoc'h, en o zouez Vieques, Culebra hag Isla Mona.\nSpagnoleg eo yezh ar boblañs hag ar yezh vroadel, ha saozneg ha spagnoleg ar yezhoù ofisiel. San Juan eo ar gêr-benn. Poent zo bet e tegouezhe eno divroidi eus Korsika.\nBreud a vez alies war statud an enezeg. Hervez ur referendom dalc'het e 2012, e oa 44% eus an dud evit dont da vezañ ur stad eus ar Stadoù-Unanet, 28% evit dont da vezañ ur stad kevredet pe ur stad dizalc'h, ha 26% evit ar c'henglad (statud a-vremañ).\nGant Kristof Kolomb e voe anvet Enez San Juan Bautista, en enor da Sant Yann ar Badezour, hag ar porzh a voe anvet Ciudad de Puerto Rico. A-benn ar fin eo aet anv Puerto Rico war an enez, ha hini San Juan war ar porzh a zeuas da vout kêr-benn an enez.\nPuerto Rico eo an anv ofisiel spagnolek, met ivez e saozneg abaoe 2002, ha Porto Rico, a zo chomet e galleg, n'eo ket mui an anv saoznek boas. Un anv all zo implijet gant tud an enez : Boriquén, eus Borikén, an anv e taino, yezh henbobl an enez, hag a dalv kement ha douar an aotrou kadarn.\nKorventenn Maria[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Puerto_Rico&oldid=1947947 »\nKemmoù diwezhañ degaset d'ar bajenn-mañ d'an 14 C'hwe 2022, da 08:08.


Pajenn:Calloch - A Genoux.djvu/228 - Wikimammenn\nPajenn:Calloch - A Genoux.djvu/228\nNeoah h’ hol lézer ket de gousket. En dé arlerh hon degouéh é Trosly, un urh ag er horonel e ra d’ein 125 dén eit monet d'er hoedeg de drohein gué eit lojigeu er hléyeu. Men deg dé diskuih e dreméninn duhont.\nDeustu d’ein em bout baléet é meur a gornad, ur hoedeg guir n’em boé ket huélet hoah. Hani Compiègne em es her haret aben. Tallein e ra bout deit aman, de ziskuih ha de hunvréal, pe ’n um zil étré er bareu térenneu madelèhus héol en hanv. « Dindan an derven ! » èl ma ikan hon Filomena ar un ton de Vourgault-Ducoudray.,. Aùit laret er ùirioné n’en des aman meit faù. Met ken huél int, ken pinùidik é ou barùen n’hou pes eité er sord doujans en doé en druided eit en derù.\nTaoleu bohal, hag en heskenn e ya araog. Epad me labour me zud, chouket onn ar ur garreg guisket a\nAdtapet diwar « https://br.wikisource.org/w/index.php?title=Pajenn:Calloch_-_A_Genoux.djvu/228&oldid=123498 »\nKemmoù diwezhañ degaset d'ar bajenn-mañ d'an 9 Eos 2018, da 10:35.


Pajenn:Morvan - Kenteliou hag istoriou a skuer vad evit ar Vretoned, 1889.djvu/497 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/497\nc’hat ar barier, o c’hourc’hemen dezhan digas gantha he razouer hag he zizail, pe he wencle.\nAr Barz ha Mevellou ar Roue\nEur barz en doa great eun nebeut guerziou evit meuli he roue.\nAr guerziou-ze a voue diskuezet d’ar prins ; plijout a rejont dezhan, hag e lakeas kemen ar barz d’he gaout evit lenn he unan he verziou dirazhan, hag epmar evit he zic’haoui mad euz ar boan en doa bet ;oc’h ho ober.\nAr barz a ia eta d’al lez d’an dervez merket dezhan. Hogen ne dear ket var eün bete cambr eur roue evel ma zer da di eur paour kez. Eno e caver gardou, mevellou, servicherien, tud a lez hag a zo red tremen dioutho avechou evit gallout mont beteg ar prins, hag a zo alies zoken muioc’h da ober gantho eget gant ar prins he unan. Ama an dud a lez a vouie evit petra e teue ar barz, ha n’o devoa douet ebet na vije paet mad he verziou dezhan. Ma en em lakejont da glask an tu da denna digant ar barz eul loden euz ar pez a vije roet dezhan.\nPa zigouezas potr ar guerziou e kichen an or borz e cavaz eno gardou hag a lavaras dezhan ne daje ket\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/497&oldid=162777 »\nKemmoù diwezhañ degaset d'ar bajenn-mañ d'an 29 Mae 2020, da 17:46.


Pajenn:Morvan - Buez ar Zent, 1894.djvu/671 - Wikimammenn\nPajenn:Morvan - Buez ar Zent, 1894.djvu/671\nma’z euz savet ilizou hag aoteriou enn he henor e kement korn zo er bed.\nEur maread elez a zo bet kaset kuit euz ann env ha stlapet enn ifern, el leac’h ma chomint da viken, evit eur pec’hed a ourgouill hebken. Koumprenit dre eno peger braz drouk eo ar pec’hed, ha lakit bepred hoc’h holl boan hag hoc’h holl evez d’en em viret dreist peb tra dioc’h ar pec’hed marvel. Trugarekait ive ann Aotrou Doue euz he vadelez enn ho kenver. Rak, m’en divije ho skoet evel ann droug-elez, goude ho kenta pec’hed, e pe leac’h e vijec’h brema, siouas d’ehoc’h !\nO veza distroet d’he vro, Jerom a jomaz eur pennad enn eur gouent a Akuilee ; mes aoun enn devoue ne vije ket eaz d’ezhan ober he zilvidigez er gouent-se abalamour m’edo eno etouez he gerent, ha setu hen ha\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/671&oldid=137904 »


krank - Wikeriadur\nGwelet ivez : Krank\nKrank eus Martinik.\nEus ar c'hrennvrezhoneg cancr, amprestet digant ar galleg cancre (gant ur vetatezenn). Da dostaat ouzh ar ger kembraek cranc  hag ar ger kerneveurek canker.\nkrank /ˈkrãŋk/ gourel (liester : kranked)\n(Loenoniezh) Loen eus kerentiezh ar c'hresteneged dekapod, dezhañ ur grogenn ledan, a vev war bord ar mor, hag a vez debret e gig.\nMe ne zebran ket a granked, me a vez sammet war o lerc’h. — (Jules Gros, Le trésor du breton parlé Première Partie, 1966, p. 240.) — (Jules Gros, Le trésor du breton parlé Deuxième Partie, 1970, p. 455.)\nNe c’hoantaan netra evit bremañ, emezi, nemet ur c’hrank-mor. — (Fañch an Uhel, Kontadennoù ar Bobl/1, Al Liamm, 1984, p. 278.)\ntreut evel ur c'hrank\nkavell ar c'hrank\ncheñch dour war ar c'hranked\nalamaneg : Krabbe (de)\nhensaozneg : crabba (ang)\ndaneg : krabbe (da)\nesperanteg : krabo (eo)\nfaeroeg : krabbi (fo)\ngalizeg : cangrexo (gl) , caranguexo (gl)\ngalleg : crabe (fr)\nindonezeg : ketam (id) , kepiting (id)\nislandeg : krabbi (is)\nkembraeg : cranc (cy)\nkerneveureg : canker (kw)\nnederlandeg : krab (nl)\nokitaneg : cranc (oc)\npapiamento : kangreu (pap)\nsaozneg : crab (en)\nsranan : krabu (srn)\nspagnoleg : cangrejo (es) , cangrejo de mar (es) , cámbaro (es)\nsvedeg : krabba (sv)\nswahili : kaa ya pwani (sw)\ntchekeg : krab (cs)\nAr pennad « krank » e-barzh Wikipedia\nAdtapet diwar « https://br.wiktionary.org/w/index.php?title=krank&oldid=310287 »\nDernière modification le 26 Gen 2021, à 16:29\nKemmoù diwezhañ degaset d'ar bajenn-mañ d'an 26 Gen 2021, da 16:29.


(Adkaset eus Tevere)\nHervez hengounioù zo e teufe anv ar stêr - Tiberis e latin - eus anv un den heñvelanvet hag a vije bet beuzet enni. Koulskoude e hañval an anv bezañ kentoc'h a orin etruskek, dre ma'z eo o zachenn a vez treuzet gant ar stêr evit ar pep brasañ.\nKentañ pont a voe savet gant ar Romaned war an Tiber a voe pont Sublicius hag voe lakaet sevel, hervez ar vojenn, gant Ancus Martius, roue ar Sabined, evit aesaat an eskemmoù etre al Latined hag an Etrusked. E prenn e oa bet savet evit ma vije ken aes all d'e zivontañ betek-gouzout ez afe an darempredoù war washaat etre an div bobl.\nAdtapet diwar « https://br.wikipedia.org/w/index.php?title=Tiber_(stêr)&oldid=1997313 »\nKemm diwezhañ d'an 5 Mez 2022 da 08:56\nKemmoù diwezhañ degaset d'ar bajenn-mañ d'an 5 Mez 2022, da 08:56.


Buhez ar Sent/1894/Saturnin - Wikimammenn\nBuhez ar Sent/1894/Saturnin\n◄ Hoardon Saturnin Andre ►\nSaturnin a brezegaz da genta e Karkasoonn ; mes eno ne oue ket selaouet, hag ar bobl a reaz goasa a c’hellaz d’ezhan. Neuze e skoaz etrezek Toulouz, e leac’h ma c’hounezaz heb dale eunn toulladik paianed da feiz Jezuz-Krist. Raktal e savaz eunn iliz evitho, hag enn iliz-ma e kendalc’he d’ho c’helenn ha da vaga ho eneou dre ar zakramanchou. Mes goudeze e lezaz ar garg anezho gant unan euz ann daou velek a ioa oc’h ober koumpagnunez d’ezhan, hag ez eaz d’ar Spagn gant egile.\nHogen, ne c’houfe den niveri ar Spagnoled a lakeaz da drei kein d’ann idolou, ken dre nerz he gomzou, ken dre he viraklou, ken dre ar zantelez euz he vuez. Mes, epad ann amzer-ze, ar belek en doa lezet e Toulouz enn he blas a oue merzeriet gant ar baianed, ha pa glevaz ar c’helou-ma, Saturnin a zistroaz di buhana ma c’hellaz. Tud fidel ar gear-ze a ioa glac’haret ha strafillet-holl o sonjal er pez a ioa erruet ; mes ar Zant ho c’honsolaz hag a roaz eunn nerz nevez d’ho c’haloun.\nHo asambli a rea adarre enn iliz en doa savet araok mont d’ar Spagn. Hogen, etre he di hag ann iliz-se edo templ ann doueou faoz, hag enn templ-ma ann drouk-sperejou a ioa boaz kent da respount d’ar baianed, dre c’hinou ann idolou, pa c’houlennent kuzul digantho divar benn eunn dra bennag. Mes eur pennad a ioa ne respountent mui grik ; deuet oant da veza mud, ha beleien ann doueou faoz a ioa nec’het o klask gouzout petra ioa kaoz euz ann dra-ze.\nAbarz ar fin e leverjont entrezho ne dlie beza ken kaoz nemed Saturnin, belek ar gristenien. Setu perak, o veza remerket ar Zant o tremen ebiou evit mont d’he iliz, e krogchont ennhan hag her c’haschont gantho d’ann templ.\nEdont d’ann ampoent o vont da laza eunn taro enn henor d’ho doueou, ha setu hi ha lavaret da Zaturnin : « — Red e d’ehoc’h kemeret perz enn hor sakrifis, pe n’oc’h euz nemed ar maro da c’hortoz hoc’h-unan. » Ar Zant a respountaz raktal: « — Me ne anavezann ha ne adorann nemed eunn Doue. Ho toueou-c’houi ne d-int nemed drouk-sperejou, ha n’e ket ho loaned eo o deuz c’hoant da gaout, mes hoc’h eneou. Penaoz em befe-me aoun razho, p’e guir hi a gren dirak eur c’hristen ? »\nAdtapet diwar « https://br.wikisource.org/w/index.php?title=Buhez_ar_Sent/1894/Saturnin&oldid=30730 »\nKemmoù diwezhañ degaset d'ar bajenn-mañ d'an 20 Gen 2012, da 19:56.


Al labous aour - Wikimammenn\nAl labous aour\nLe Dault, 1950 (p. 154-160)\n◄ Magetpell Al labous aour Spes ar Wezenn ►\nEur roue a oa gwechall roue e Bro-Ac’h. Tri mab en devoa bet war eun dro, ha karout a rae anezo o zri. Nec’het e oa ganto, avat, o klask gouzout pehini anezo a vije roue war e lerc’h.\nEur wezenn-avalou a oa e liorz ar palez ha bep bloaz e veze daou-ugent aval enni. Hogen, bec’h d’ezo beza hanter azo, e vezent laeret. Ar roue a lavaras eun devez d’e vugale :\n« Va avalou a ya bep bloaz gant al laer, daoust d’in da lakaat tud d’o diwall noz-deiz. An hini ac’hanoc’h ho-tri a dapo al laer, hennez a vezo va rouantelez d’ezañ. »\nSetu amañ anoiou mibien ar roue : Ac’h, Bad ha Dell. Ac’h a gomzas ar c’henta, evel-hen :\n« Me a yelo fenoz d’al liorz da ziwall an avalou. »\n« Ha me warc’hoaz da noz, » eme Vad.\n« Ha me an noz da c’houde, » eme Zell.\nDiouz an abardaez, en deiz-se, e yeas Ac’h d’ar jardin. Kas a eure gantañ peadra da dremen an noz war-sao : bara ha sistr.\nEn eur vont e tigouezas eur vaouez koz gantañ, hag houmañ d’ezañ :\n« An aluzen, en an’ Doue ! aotrou. »\n« N’em eus ket re evidoun va-unan. »\n« Evel a gari, paotrig kaez. »\nWar-dro hanternoz, setu ar c’housked o tont d’ezañ ; dibikouza a ra e zaoulagad gwella ma c’hell. Ha kerkent, setu eun trouz bras a-us d’ar wezenn. Aon a grog e Ac’h. Sevel a ra e benn, koulskoude, hag e wel eur mell pez labous a zo e zaoulagad ker bras hag al loar pa vez ar c’hann, ha lugerni a reont evel an heol da greizteiz. Plaoufa a ra war an avalou hag e kas poent enn tokad mat gantañ. Stigna a ra Ac’h e wareg hag e tenn ganti. Tiza al labous avat ne ra ket.\nDiouz ar mintin antronoz, e teu ar roue da gavout Ac’h.\n« Tapet eo al laer ganez ? » emezañ.\n« N’eo ket. Gwelet em eus anezañ ha tennet warnañ, ha va bir, kredabl, a zo aet e-biou. »\n« Va rouantelez ne vezo ket d’it. »\nDeuet an noz, Bad a ya d’al liorz. Evel e vreur, e kas bara ha sistr gantañ. Ar vaouez koz a zeu d’e gavout :\n« An aluzen, en an’ Doue, » emezi.\n« N’eus ket re ganin evidoun. »\nHag e c’hoarvez gantañ evel gant e vreur Ac’h. A-barz ma ’z eo savet an heol antronoz, emañ ar roue e dad en e gichen.\n« Paket eo al laer ? »\n« Gwelout anezañ am eus graet ha tennet warnañ. »\n« Ha skei e-biou ? »\n« Allas ! »\n« Ne vezi ket roue war va lerc’h. »\nHa setu tro Dell. Ober a ra evel e vreudeur : bara ha sistr a gas gantañ. Hag an hini goz d’ezañ :\n« An aluzen, en an’ Doue ! »\nRanna a ra Dell e vara hag e sistr ganti.\n« Chañs vat d’it, paotrig, » emezi.\nHag hen d’an atil. Da hanternoz, setu trouz a-us d’ar wezenn, hag al labous o tont. Skedusoc’h eget an heol eo e zaoulagad, ha brasoc’h int eget al loar. Pa blav war an avalou e tenn Dell warnañ. N’eo ket lazet koulskoude, met pleuñv avat a gouez dioutañ. Dell a zastum anezo hag a ya d’ar gêr. Ouz ar goulou e wel e lufront e-giz aour flamm, ha koantoc’h egeto ne gavfed ket.\nAbret mat e teu ar Roue.\n« Hag al laer ? »\n« N’eo ket lazet. Gloazet avat eo bet. Setu amañ pleuñv anezañ. Aval ebet n’ez eus aet gantañ. »\nAn tad a gemer ar pleuñv, hag :\n« Al labous pleuñv aour a rankan da gaout, » emezañ. « pe mervel a rin dizale. An hini a zigaso anezañ d’in, hennez a vezo va rouantelez d’ezañ ha va madou holl ivez. »\nHag e kemenn d’ar Fur dont d’e gavout, hag e tiskouez ar pleuñv aour d’ezañ.\n« Petra a soñj d’it eo ar re-mañ ? » emezañ.\n« Roue galloudus, » eme ar Fur, « ar re-mañ a zo pleuñv eul labous burzudus n’en deus ket e bar dre ar bed. Daou vaen lintrus a zo oc’h ober e zaoulagad, hag an daou vaen-se a dalv muioc’h eget ho rouantelez a-bez. Hag ar pleuñv aour-se, bep miz e kresk re nevez warnañ. »\n« Ha pelec’h emañ al labous-se ? »\n« War gribell eur menez sounn e Bro-Spagn. Eur c’hastell kaer en deus eno. Hag al labous-se n’eo ket eul labous eo. Plac’h koantoc’h n’eus ket. War an deiz e vez plac’h ha diouz an noz labous aour. »\n« Ne chomin ket beo pell, » eme ar roue d’e vugale goude, « ma ne zeu ket al labous laer avalou d’in. An hini hen digaso amañ eo a vezo roue. »\n« Ni a ya d’e glask, » eme an tri mab war eun dro, « ha mervel a raimp kentoc’h eget dont amañ heptañ… »\nBep a varc’h ha bep a yalc’had-aour melen a ro ar roue d’ezo antronoz. Hag int en hent, ha war-raok avat ! En eur c’hroazhent, Dell a lavar :\n« Deomp pep-hini en e bart e-unan. An hini kenta a zigouezo amañ en-dro, yac’h hag ampart hag al labous gantañ a raio eur groaz war ar maen-hir a zo aze er park e-tal an hent. »\n« A vezo graet, » eme Ac’h ha Bad.\nLezomp ar vreudeur da vont pep-hini diouz e du, ha ni a heulio anezo evel-hen : Ac’h da genta, Bad da c’houde ha Dell da ziweza.\nAc’h a ya, seder an tamm anezañ : eur vaouez koz a zigouez gantañ.\n« An aluzen, en an’ Doue ! » emezi.\n« Hir eo an hent am eus da ober, ha tamm re a arc’hant ebet n’am eus. »\nHag Ac’h a ro kentr d’e varc’h. Da zek eur noz e fell d’ezañ diskuiza, hag ez a en eun ti dister.\n« Lojeiz a gavin amañ ? » emezañ.\n« Ya, ya, evit netra c’hoaz, nemet rei a reot teir reunenn eus lost ho marc’h d’in. »\n« A galon vat, ha kant mar karit. »\nHa roet ez eus da zebri ha da eva d’ezañ. Goudeze, setu mestrez an ti, eur plac’h koz, da lavarout :\n« Da belec’h emaoc’h o vont ? »\n« D’ar Spagn da glask eul labous aour a zo eno o chom en eur c’hastell kaer, war lein eur menez sounn. Ma c’hellan kaout anezañ, va zad a lakay ac’hanoun da roue war e lerc’h. »\n« Hañ ! da glask al labous aour milliget-se eo ez ez ? Va mab-me a zo aet gantañ, ha n’em bezo anezañ ken am bezo kement a reun eus lostou kezeg hag a zo a bleuñvenn war benn al labous. Hogen, ar pleuñv-se a gresk bep miz re nevez warnañ ! siouaz ! »\n« Kemerit reun eus lost va marc’h kement ha ma karot. »\n« Teir reunenn hepken a c’hellan da gemerout digant pep-hini… Al labous-se a zo taer. Gwelloc’h e vefe d’it chom hep mont. »\n« Lavaret em eus digas anezañ d’am zad pe mervel. »\n« E-giz ma plijo ganeoc’h. Kit da gousket bremañ : faez oc’h emichañs. »\n« Eun tammig bihan met an dra-ze ne ra seurt. »\nMintin mat, antronoz, e sav Ac’h. Rei a ra teir reunenn d’ar wreg, hag en hent pell ’zo. En deiz-se e c’hoarvez evel en derc’hent gantañ : mont a ra, pa ’z eo an noz anezi, en eun ti da loja hag e ro teir reunenn. Meur a wech e ra kement-all, kement ha ken alies ma ’z eo direunet lost e varc’h. Ar c’helien-mors a c’hoarz o gwalc’h neuze diwar-benn e loen-kezeg, hag a sun anezañ, na petra ’ta ? Hag ar Marc’h-e-lost-direun e voe lesanvet gant an holl.\nDigouezet en aod, e chom Ac’h da ziskuiza en eun ti bihan… Met e-pad an noz, al laeron-vor a zeuas hag a gasas anezañ ganto. Brezel o devoa neuze, hag e-pad an emgann, Ac’h a voe lazet gant eur boled en e benn…\nNe dalv ket d’in displega kement a c’hoarvezas gant Bad, rak ober a eure evel e vreur d’an hini goz, ha rei reun eus lost e varc’h e kement ti ma tiskennas. Digouzet en aod, e paeas tud eur vag d’her c’has d’ar Spagn. Met a-benn tri devez, ar mor a goeñvas, an tarziou a gounnaras hag a gasas ar vatimant d’ar strad, ha Bad kaez a voe beuzet.\nDell, aet diouz e du, a zigouezas gant ar memes maouez koz o devoa kavet e vreudeur.\n« Doue d’ho pennigo, mab, » emezi.\n« Ha c’houi ivez, moereb. »\n« An aluzen, en an’ Doue. »\n« Dalit, » eme Zell, o rei eur pez aour d’ezi.\n« Bennoz Doue, Dellig. Ha selaou a reot eun ali diganin ? »\n« Ya, ha laouen c’hoaz. »\n« Mat. Diwallit da rei reunenn ebet, nag eus lost nag eus moue ho loen, ken a viot o tistrei eus ar Spagn. Ma roit unan hepken e viot kollet, e vezo graet ganeoc’h hag al labour aour a chomo e-lec’h m’emañ. »\n« Ho trugarekaat eus a-greiz va c’halon. Dalit eur pez aour-all. »\n« Mat eo ho kalon, mab. Ma rit ar pez am eus lavaret e teuio ho tro da vat ganeoc’h. Gouzout a rit n’eo ket eur gwir labous eo al labous aour : eur plac’h yaouank sorset ne lavaran ket. Pa zigouezot en e gastell, tennit eus ho kodell ar voest vihan-mañ a roan d’eoc’h, ha taolit al ludu a zo enni warnañ. Lezit ar voest digor, hag al labous aour deuet da veza eul laouenaning a nijo enni. Serrit warnañ neuze ha deuit amañ d’am c’havout ha me a lavaro d’eoc’h petra da ober… Ho pezit soñj avat da virout en o flas reun ho loen-kezeg, pe e vezo echu ganeoc’h prestik… »\nDell a ziskennas e kement ti a oa bet e zaou vreur enno araozañ. Ne roas reunenn ebet avat ha ne c’hoarvezas droug ebet gantañ. Hag e tigouezas er Spagn.\nTri devez e chomas e-tal dor ar c’hastell hep gallout mont tre, rak morailhet mat e oa.\nD’an trede devez, diouz an abardaez, setu al labous o vont da bourmen en e wetur, eur wetur aour eveltañ. Dell a dosta outañ hag a stlap al ludu warnezañ. Raktal, al labous bras aour a zeu da veza eul laouenanig hag a ya er voest chomet digor.\nSerri a ra Dell warnezañ, pignat war e varc’h, hag en hent.\nBuanoc’h eget avel veurz ez a al loen ha Dell a zo dizale e-kichen ar baourez koz.\n« Deuet mat ra viot, Dell, » emezi.\n« Bennoz d’eoc’h, moereb. Al laouenanig a zo ganin. »\n« Diskouezit anezañ d’in : pell ’zo n’em eus ket e welet. »\nDigeri a ra Dell ar voest. Er-maez anezi e lamm, n’eo ket eul laouenanig, met ar plac’h koanta a voe biskoaz er bed.\n« O ! va merc’h ker ! » eme ar vaouez koz o pokat d’ar plac’h yaouank. « Keit-all ’zo n’em eus ket da welet ! Ha, paneve d’ar paotr mat-mañ, e vijes labous aour c’hoaz. D’ezañ e vezi ma fell d’ezañ. »\n« Hag e fell d’in, moereb… va mamm bremañ. Gwelloc’h e kavan kaout anezi eget holl vadou ar bed… Met diskouez a c’hellin anezi d’am zad dindan furm al labous aour, evit ma kredo eo heñ eo, ha ma vezo d’in e rouantelez ? »\n« Memes tra, va mab. Disorset eo bremañ avat… Ha kendalc’hit, Dell ker, d’ober vad war hoc’h hent. Kasit ho kwreg ganeoc’h. Evidoun-me, me a ya da gavout va c’herent koz d’ar bez. Kenavezo ! Ha Doue ra vezo ganeoc’h ! »\nHag ar vaouez koz a ya kuit a zirazo, goude rei bep a dri bok tener d’ezo. Ha Dell a gerz war-du Bro-Ac’h gant e wreg muia-karet. Eur groaz a ra war ar maen-hir, er park e-tal an hent, e-lec’h ma oa aet e zaou vreur hag heñ pep-hini diouz e du. Ober a c’helle eur groaz, rak yac’h hag ampart e oa, ha deuet da vat e dro gantañ.\nAr roue a oa o pourmen en e liorz, o leñva d’e avalou, pa welas Dell o tont. Redek a reas war-du ennañ hag e pokas d’ezañ oc’h e starda, endra ’c’helle war e galon. Ken laouen e oa ma chomas eur pennad hep gellout lavarout grik.\n« Deuet mat ra vezi, va mab ker, » emezañ a-benn ar fin. « Piou eo ar plac’h a zo ganez ? »\n« Va gwreg eo, va zad : al labous aour. »\n« Heñ eo, » eme ar Fur a oa eno d’an ampoent. « Dell a zo deuet a-benn eus e daol. Ac’h ha Bad, avat, a zo maro : an hini kenta lazet gant al laeron-vor, egile bet beuzet e-kreiz an arne spontus war ar mor dirollet. »\n« N’eus forz, » eme ar roue. « Dell a oa ar gwella hag ar fura eus va zri mab. Heñ, eta, eo a vezo roue war va lerc’h. »\nEn noz-se, ar roue a welas gwreg Dell dindan stumm al labous aour. Ha c’hoarzin a eure kement, o welout e zaoulagad bras evel al loar hag e bleuñv melen skedus evel an heol, ma varvas mik eno.\nDell a voe roue neuze. Hag heñ hag al labous aour, deuet da vat da blac’h yaouank, a voe an eürusa tud a voe biskoaz war an tamm douar-mañ.\nDoue da vezo gant an Anaon !\ndu, kerzu 1905.\nAdtapet diwar « https://br.wikisource.org/w/index.php?title=Al_labous_aour&oldid=149628 »\nKemmoù diwezhañ degaset d'ar bajenn-mañ d'an 6 C'hwe 2019, da 14:39.


AN ERBEDER ( Kelc'h Kentan ) - VIII - Brezel ar Groaz - E Grez Marc'heien ar Bloavezh Mil ( VIII ) . - Dan Ar Wern Official Website\n<< DE LOCIS ( HAC MIRABILIBUS... LE CHEMIN PERDU - 28 - Correspondance... >>\n18 avril 2017 2 18 /04 /avril /2017 09:31\nAN ERBEDER ( Kelc'h Kentan ) - VIII - Brezel ar Groaz - E Grez Marc'heien ar Bloavezh Mil ( VIII ) .\nEngravet don 'n e wad tanfllamm ... "\nNovalis - " Heinrich Von Ofterdingen ",\n10 - E Grez Marc'heien ar Bloavezh Mil\n( Danevell an Tad-Kozh )\nHag en doa ur wareg an hini pignet warnan ,\nVIII - Ar Goulmig C'hlaz\nO tigarezin e c'hoant kousket ' oa mennet Roll da bellaat un tamm 'vit sonjal en holl draoù 'oa bet c'hoarvezet gantan abaoe koulz e zisparti .\n'Vit ur paotr yaouank 'veltan goude holl , ' veze diaes kompren ur veaj kement a gevrinoù en-dro dezhi 'vel an hini-se ! Ha perak oa bet dleet dezhan prometin da Houarn Pogam , unan eus daou vartolod ar " Virgo Maria " , ne larfe tra biken da nikun a-zivout an den ken iskis aman war o bourzh ?\nHeman o veajin ' kuzh dic'hizet 'vel n'eus forzh petore moraer , ' oa deut a-benn da chom dianav 'pad redadenn vont ar " Vari-Vorgan " oc'h en em guzhat ha silan ouesk-tre 'vel ur silienn 'touez bagad ar c'houc'h dre laer .\nMeizan a rae breman a-hend-all ' oa bet hi pe en kargad ken prizius al lestr e gwirionez !\nPadal , piv ' oa an den espar-se a seblante bezan ur vaouez , ha petra'ta ' oa aet d'ober e Iona ?\nEnvorin a reas ar Mestr Meur en doa kejet gantan 'kerzh un droiad e Brekilien dre zegouezh hag en doa komzet dezhan heman neuze eus hêrezh an Trec'hour , hini bet Nevezdilennet a vefe dav dezhan e warezin , hag ivez eus un ti perc'hennet gant o hendadoù war un enezig ma oa deut da vezan an Aotrou du-hont abaoe aloubidigezh Vro-Saoz gant an Normaned en unnekvet kantved ... Hag en doa e stardet kalonek en e zivrec'h goude !\nHa ' pad ma seblante dezhan bout bet trelatet gant mil sonj iskis-eveeg 'vel-se e spered , ' oa bet hejet-dihejet rust gant unan bennak ha ne oa ket gouest ken da c'hortoz ha d'ober van moarvat !\n- Lar din-me , petra c'hoarvez 'ta avat ? N'on ket 'vit padout pelloc'h hep gout netra !\n- Omp bet touellet gant spierien Rusia , paotr kaezh ! Hag em c'houlenn a ran ha n'oa ket bet skrapet ivez va mamm wirion !\nUn afer grevus eo war a seblant ... Met n'hellan ket diskulian dit pep tra , a gemennas ouzhpenn an avrelod brabansus oc'h ober e aotrou .\nAn hini all , troet ouzh tonnoù ar mor e sell , a zeuas da vezan ken sonjus doare e zremm :\n- Anv 'zo sur-'walc'h eus ar Gral ... N'eo ket ur vojenn hepken , ar wirionez a lare Mona !\n- Ar wirionez , a eilgerias dezhan ar c'henveajer skrijet diwar anoued 'n wele , marteze eo bet skoachet er c'houfr o deus lestret ergentaou , souezhusoc'h c'hoazh 'get ma vefe tu d'he ijinan !\n- Ret ' vefe dimp mont da welout-se buan ! , a ginnigas kalonek ar C'hervernig .\nSevel a rejont birvilh enno o vont a-hed redalez ar vag bet beuzet anezhi e lagad sev al loargann kent em gavout a-bann dirak daou ward oc'h ober kof-gar a-dal dor ar c'habiten .\n- Ac'hanta , n'oc'h ket deut a-benn da gousket , mousiged , krak 'vel Gwilherm en deiz a-raok dilestran 'n e rouantelezh nevez ! , a gemennas heman bet staget da vousc'hoarzhin dezho goapaus un tamm . Met e ouifec'h kalz muioc'h mar selaoufemp ouzhin muioc'h ivez ... Neuze , dav eo deoc'h diskuizhan un tamm breman , hir eo an hent ... , a laras ouzhpenn dezho o flourat e vourroù .\nEdo ar gwir gantan 'vel boaz : hir ' oa an hent ... Koulskoude , ne serris lagad ebet an noz war-lerc'h an daou ganfard tra ma vale hag azchaoke marsonjoù kozh pa ne oant ket bet disrannet an eil d'egile c'hoazh gant ar vuhez , oc'h en em c'houlenn perak 'oa bet degaset troioù 'vel-se dezho !\nO tastum o sonjoù e strivjont da glask ur ster bennak enno ivez .\nHa padal e kendalc'he da virout e sekred Roll , bet staget d'e vamm zianket da benn kentan istor e vuhez . Anat ' oa en doa graet un emglev ha n'en doa ket c'hoant da ziskulian tra bennak anezhan d'e genderv 'vit ar poent , a sonjas Yann .\nSkleurennoù kentan ar mintin a boanias da zigoc'hennan kroc'henn ken pounner o daoulagad .\nAlies ' teu c'hoant da bep unan chom kousket 'n e wele pa vez savet tro-dro an holl dud .\nMet en ene morennet ar c'housker ha dianavezet dezhan betek-henn o zrouz ez adkrog da vevan goustadik roc'h ingal ha reizh ar c'heflusker gant kroz ar gwagennoù ouzh ar c'houc'h , mesket ennan ivez gant c'hwezh vat ar chokolad , kri ur vorvran pe ur gouelan penn-du a-us d'e benn , war-zu an nec'h ; hag e tasson kammedoù ivez war bonton an tilher a-raok , e tregern ar c'horn-boud , mouezhioù boas en em lak da hopal dezhan a-gevret ...\nDeut eo ar c'houlz da sevel 'vit mont da saludin Tadig d'al levierezh ...\nSell , na petra 'ta ' ra an durzhunell-se war ar bont ? Eus pelec'h ' chellfe dont homan ? , em c'houlennas ar vugale .\n" ... Pa darzhas an deiz d'ar seizh warn-ugent a viz Gwengolo 1066 , e teuas an heol da baran e-kreiz e sked , a c'hrozmolas ar bleiz-mor kozh o tarlipat e gafe goefet . Pevar c'hant a vigi ganto o gouelioù digoret-frank a veze en-dro d'ar " Mora " , lestr dugel a zouge e wern ur groaz bet sakret gant hon tad santel ar Pab ... Hag e loc'has ouzhpenn ur miliad a listri treuzdougerezh all o skein war-zu an donvor ouzh son an trompilhoù pa veze o tridal gant al levenez kalon nav pe zek mil den o leuskel kriadegoù !\nKerkent ha tarzh an deiz war-lerc'h en em gavas digenvezet er penn eus e lestraz-brezel an Alouber koulskoude , dic'houzvez-mik eus al lec'h m'edo o verdein .\nRe a startijenn pe drid en e galon ' oa bet roet lans war ar re all gantan d'e vag en ur skein trema an donvor , moarvat ?\nNe vern pegement ha diouzh kuzulioù an Aviel e vo da ziwezhan tout pa zouaro e Porzh e Bromesa , met ' vez laret ivez e raio ur falsvarc'h o kouezhan a-hed e gorf . Gwall gelou 'vitan ? ( 14 )\nHag ez eas diwar herr hon hendad Brian Koadkaden war e skoazell 'vit ma vefe degaset en-dro bri ha lufr e renk uhel d'e Bennrener ha mignon bet gwisket gant ur sae-vailhek pounner .\nStekin a raemp ouzh porzh Pevensey er Sussex hag e veze deiz Gouel-Mikael , sant paeron Normandi : p'en em welas e-unan bet lakaet war e c'henou e tirollas da c'hoarzhin a-bouez-penn an aotrou eus Falaise !\n" Aotrounez , a gemennas tro-war-dro , ' meus tapet krog em daouarn en douar-man dre c'hras ha splannder Doue ! Ha dimp eo anezhan breman , kement ha ma vo !\nD'ar pevarzek a viz Here da heul e tremenas an emgann brudet Hastings ma oa bet lazhet ennan Harold , roue sakson Bro-Saoz , armoù en e zaouarn , war un dro gant Tangi Loheac , eontr Huon , en doa stourmet kalonek 'vel an darn vrasan eus hor c'henvroidi Vreizhiz .\nA-hend-all ez anavezit marteze ar werzennig-man ken fromus bet kanet 'treze Pouldergat hag er parrez Plouare ? Kroget ' oa d'em chalan mamm Silvestrig , marc'h yaouank aet d'ar brezel . Petra ' zo c'hoarvezet gant he mab ? N'he deus kelou ebet ken digantan !\nGant dour war e zaoulagad e envoras en un taol Yannig an etev bet lakaet e tan an oaled pa veze e vamm o tezrevell dezhan he istorioù kaer dirazi ...\n" Kerkent e teuas d'he spered ar mennozh-se da stagan ouzh gouzoug " ur goulmig c'hlaz e-kichennig he dor " seizenn he eured , a gendalc'has ar c'honter .\nMet ur skourrig bleunioù falsc'hoanag a zegaso dezhi en-dro timat ar gannadez-man war he divaskell . Ha 'vel penn deizhioù kaer diwezhan ur vamm laouen ' vo dizeliet diouti dizale gant ar gwallamzer ... ( 15 )\nMuioc'h a chans ' vo gant re all .\nEn deiz Nedeleg ' oa bet sakret an dug roue Bro-Saoz en abati Westminster . Gounezet en doa ma vefe sujet d'e veli an holl eskibien goude al lu enebour . Dic'haouet ' voe daou c'hant tiegezh bras bet pourvezet dezho douaroù en doa tennet digant an drec'hidi o frins nevez .\nGant e varoned diwezhatoc'h ' oa bet roet o dalc'h da viliadoù ag adwizien ha goprsoudarded ' voe diwar ar bern hag en aezoni 'vel-se hiviziken pa veve 'vel kantreidi en distervez hag en dienez en a-araok war an douar-bras ... "\nDAN AR WERN - An Erbeder ( Kentan Kelc'h ) - VIII - Brezel ar Groaz - Trede Lodenn - 10 - E Grez Marc'heien ar Bloavezh Mil - VIII - Pep gwir miret strizh - All rights reserved - Tous droits réservés . " An Erbeder " ( Le Passeur des Mondes ) , copyright 2005 SGDL / Dan Ar Wern hag Arbredor.com 2007 ha 2008 ( Numerical Version ) - Breton Version / E Brezhoneg .\n14 - Mazhev , 19 , 30 .\n15 - " Barzaz Breiz " ( Kanennoù Poblek Breizh , 1839 ) , I , 17 - An Distro eus a Vro-Saoz , gant Kervarker ( 1815 - 1895 ) .\nTaolenn : " Korf-marv Harold bet adkavet gant Edith goude Emgann Hastings " ( Edith retrouvant le corps d'Harold après la Bataille d'Hastings , 1828 , gant Horace Vernet ( 1789 - 1863 ) , livour gall .\nAN ERBEDER ( Kelc'h Kentan ) - VIII - Brezel ar Groaz - 10 - E Grez Marc'heien ar Bloavezh Mil ( VII ) .\nAN ERBEDER ( Kelc'h Kentan ) - VIII - Brezel ar Groaz - 10 - E Grez Marc'heien ar Bloavezh Mil ( V ha VI ) .\nAN ERBEDER ( Kelc'h Kentan ) - VIII - Brezel ar Groaz - 10 - E Grez Marc'heien ar Bloavezh Mil ( III et IV ) .


Pajenn:Le Clerc - Ma beaj Londrez, 1910.djvu/12 - Wikimammenn\nPajenn:Le Clerc - Ma beaj Londrez, 1910.djvu/12\nNiouheven), darn dre Voulogn ha Folkestone. Ar rum-man a oa ennan beleien Bro-Dreger ha Goelo, gante c’hoaz an ôtro Emil Neumager, eus Gwengamp.\nAr meurz, an 8et a Wengolo, war dro taer heur eus an abarde, e lakjomp troad war douar an enezen vras, ha kenkent en eun tren hag a gasas ac’hanomp ’trezek Londrez.\n§ II. — EUR ZELL WAR ISTOR BREIZ-VEUR. — AR GELTED HAG AR ROMANED\nMes arôk komz eus ar gêr-ze, hag eus ar gouelio kaer a zo da vean enni en enor d’ar Zakramant adorabl, ec’h ê ret d’imp gouzout piou ê ar Zôzon ha, dreist oll, petra a zonjont diwarbenn ar relijion. Ha setu hon deus d’ober eur zell ouz o istor. Ne gredan ket, lenner ker, e kavfec’h an istor-ze divlaz : rak an douar mac’h ê gwriennet ennan ar ween grenv ha bueek a rêr anei rouantelez Bro-Zôz, n’heller ket hen finval hep kaout ennan roujo tado koz ar Vretoned.\nHanter-kant vlâ arôk donedigez Hon Zalver, da laret ê, tost da daou vil blâ zo, ne oa nemet Kelted en tu gwalarn (nord-ouest) eus an Europ, Kelted hag a oa hanvet : Galloed, elec’h eman breman Frans ; Bretoned, en enezen a zo hirie Bro-Zôz Goedeled pe Gaeled, en enezen Iverzon (Irlande), hag en enezenig Man. Enezen ar Vretoned pe, mar dê gwell ganac’h, enezen Breiziz, a douge an hano a Vreiz berr ha berr. Ezom ebet d’he hanvou Breiz-Veur, penegwir, d’ar c’houlz-se, ne oa ket\nc’hoaz Bretoned en gourenez Bro-Arvor : homan\n↑ Etre Bro-Zôz hag Iverzon.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/12&oldid=149984 »\nKemmoù diwezhañ degaset d'ar bajenn-mañ d'an 27 C'hwe 2019, da 17:10.


Buhez ar Zent. pages 621, 622, 623. Encyclopédie Marikavel.\npages 621, 622, 623\nEur eontr manac'h en devoa, ar chaloni Marino, hag e savas c'hoant gantan da vont d'e heul. Evit gwelet hag-en e c'hellje en em ober diouz bue pinijennus ar venec'h, en em gustumas, a vihanik, da dremen an noz war eur feusken goad.\nE vamm, intanvez abred, he devoa c'hoant d'e welet o timezi er gêr, ha kinnig a rê d'ezan merc'hed diouz e zoare.\nLaurans, goude bezan laket kenver-ouz-kenver ar blijadur a gaver er bed hag ar boan a gaver er manati, a dôlas e zaoulagad war Hon Zalver stag ouz ar groaz, hag a lavaras : « Ennoc'h, o ma Doue, eo e lakan ma holl fizianz.»\nDiwar neuze ne falvezas ket gantan kemer plijadur ebet ken war an douar; kammed ne lake e dreid en liorzou e vanati nag en maner e vamm, nemet pac'h eas d'he gwelet war he zremenvan. Skourjezan rê e gorf betek ar gwad; pa veze ouz tol, ne zebre ket e walc'h; a-vec'h ma kemere ar pez a oa red evit chom en e zav; gwech ebet n'evas, zoken, eur banne dour etre e brejou, ha pa beded anezan da gemer eun dra bennak, war digare ma veze skuizus al labour pe domm an amzer, e lavare : « Ma n'hallomp ket gouzanv ar zec'hed-man, penôs e c'helfomp-ni gouzanv tan ar purgator ? »\nEpad ar goanv, ne veze ket gwelet o tostât ouz an tan; nag en e gozni, nag en e glenvejou, kaer a veze derc'hel warnan, n'halled ket e lakat da zibri eun tamm kig.\nSkoet adalek e yaouankiz gant droug-ar-roue, e oe red lakat an tân hag an houarn war e c'houg; elec'h klemm, e lavare d'e vedesined : « Troc'het ha dévêt heb aon ebet; ar verzerien o deus gouzanvet eun tamm mat gwasoc'h ! »\nMa kare ar binijen, e kare kemend-all ar zentidigez, an dousder hag an izelded a galon. E blijadur oa mont dre ar ruiou a oa muian darempredet en Veniz, en esper e vije grêt gwap anezan gant unan bennak. E beden a oa hep paouez, hag alïes e veze douget a spered betek an nenv. Adalek e velegiach betek e varo, ne chomas ket eun devez hep lavaret an oferen, nemet gwall-glanv e vije : « Nebeut awalc'h a garante, emezan, en deus evit Jezuz-Krist an hini ne glask ket bezan a-unan gantan, ken alïes gwech ha ma c'hall. »\nAr pab Eujen IV, oc'h anaout e zantelez, a hanvas anezan da eskob en Veniz (1433). Laurans a reas pep tra evit pellât ar garg-ze dioutan, mes red e oe d'ezan senti. Eur wech eskob, e talc'has, en e eskopti, da vevan evel ma veve en e vanati. Pep tra en e di a oa liou ar baourente warnezan ha ne zalc'he war e dro nemet pemp servijér, abalamour, emezan, m'oa red d'ezan bezan piz, dre m'en devoa kalz a vugale da zevel, da lavaret eo, kalz peorien da vagan.\nSeul striz oa en e genver e-unan, ha seul hegarat oa en kenver e nesan, ha dre-ze e teuas da c'honid kalonou an holl, hag e c'hallas dont a benn da derri ar giziou direiz a oa en em zilet, ken e-touez e bobl, ken e-touez e veleien.\nE zor a oa bepred digor d'ar beorien; koulskoude, gwell e kave rei d'eze bara ha dilhad eget arc'hant, gant aon na deujent d'ober impli lall gantan, evel ma c'hoarvez, siouaz, alïes awalc'h.\nUnan eus e gerent a deuas eun devez da c'houlenn sikour digantan da greski argourou e verc'h : « Ma roan nebeut d'ec'h, a lavaras Laurans, ho merc'h ne vezo ket gwellaet he stad, ha ma roan kalz, e rin gaou ouz eleiz a beorien, o deus ezom eus an arc'hant-se evit bevan ! » hag e lôskas anezan da vont d'ar gêr en goullo. Karet a re e gerent, koulskoude, mes e zeveriou a eskob a dremene da gentan.\nAr pab Eujen IV hen lezhanvas gloar an eskibien, ha Nikolas V, da varo Dominik Michelli, eskob Grado (1451), a gavas mat rei e c'halloud a batriarch da eskob Veniz.\nEur blavez, epad ma oa oc'h oferennan, da noz ar pellgent, en devoe an eurvat da welet ar Mabig Jezuz dindan stumm eur bugel bihan.\nAnaout a rê an amzer da zont ; dre e bedennou e pellae ar c'hlenvejou hag an diaoulou. Skrivan reas levriou a zevosion.\nMervel a reas war ar c'halet, d'an 8 a viz genver 1455, oajet a bempzek vla ha tri-ugent. E gorf a chomas seiz devez ha tri-ugent war ar varv-skaon, hep ma vije anat ennan an disteran breinadurez.\nAlexandr VI a lakas anezan e-touez ar zent, erbla 1690. E ouel a ve grêt d'ar 5 a viz gwengolo, abalamour ma oe sakret eskob da genver an de-ze.\nKlask bezan glan en eur chileo c'hoantegeziou ar galon, a zo klask mougan eun tân gwall o teurel eol warnezan.


Dalmatia (proviñs roman) - Wikipedia\nDalmatia en Impalaeriezh roman, war-dro 120\nDalmatia a oa ur broviñs roman gozh. En em ledañ a rae kalz pelloc'h eget Dalmatia evel m'emañ bremañ, betek douaroù zo bremañ e Bosnia, Serbia ha Montenegro.\nEr bloavezh 167 kent J.K. e voe aloubet ar vro gant armeoù Roma. Er bloavezh 8 kent J.K. e teuas da vezañ ur broviñs roman, dindan ren an impalaer Aogust. Salonae e oa kêr-benn ar broviñs, war ribl Mor Adria (Solin hiziv).\nAdtapet diwar « https://br.wikipedia.org/w/index.php?title=Dalmatia_(proviñs_roman)&oldid=1476977 »


An diaoul ereet - Wikimammenn\nTi moulerez Sant-Gwilherm, 1911 (p. 104-107)\n◄ Kleier Lanndi o tizrei Rom An diaoul ereet Glac’har ha trugarez ►\nEvel a c’hoarvez peurvuia gant ar c’hoari, an daolen a droas (rod ar fortun a zo round), hag ar c’hollou hiviziken a ziruilhas warnan evel kaouadou arne. Ar vignoned n’en lezent mui da c’hounit taol ebet, ha bemnoz an arc’hant gounezet gant Laou a yea e godellou al lamponed.\nKaer he devoa Janed kez digas sonj da Laou eus o eürusded dremenet, kaer he devoa diskleria d’ezan ar stad reuzeudik a vije dizale o hini mar kendalc’hje gant an hent-se, ne rea van ebet, siouaz !… Eo, pa wele anezi o ouela, e galon a zeblante teneraat, hag e lavare evit kaout peoc’h diganti e troje kein d’ar c’hoari. Hogen, pa ’z ea e vignoned d’an hostaleri, n’helle ket miret da vont d’o heul.\nJaned a yoa chomet divezat eun nosvez da c’hedal he fried : beuzet oa en eur morad anken o welet an dienez o tiredet warno gant herr. Setu ma ’z oa teuzet gozik holl ar c’hounidigeziou espernet abaoue meur a vloavez : eat oant er c’hoariou. Edont o vont da gaout dle, i bet ken eürus gwechall ! Ha Janed a yoa nec’het o klask gouzout penaos e rache evit paea ar varc’hadourien.\nEdo o ruilhal an huvreou tenval-ze dre he fenn, pa deuas he fried Laou en ti gant eun drem laouen evel an heol. « Del, Janed, emezan, setu aze kant skoued nevez gounezet ganen. Ha setu ni pinvidik eviteur pennad brao. Gwelet a rez ne goller ket atao o c’hoari ! » Mes Janed a huanade : « Mar pije gounezet an arc’hant-se o labourat, emezi, neuze, ya, e vijemp bet pinvidik hag em bije gellet beza laouen. Kred ac’hanon, Laou, an arc’hant gounezet o c’hoari na zigas morse an eürusted de heul ! »\nChom a rajont pell bras da goms evel-se ; Laou tamm ha tamm a golle e hardiziegez o klevet komzou fur e wreg.\nHogen, tra iskis ! en eun taol krenn, setu al, luc’hed o tarza dre ar prenestr ; ar bolejou a strakl war o aelou hag a gouez d’an douar ; ar gwer a dorr e mil damm, bruzunet int. Pebeus reuz, santez Barba !…\nEpad m’edo an daou bried manet mantret da zellet an eil ouz egile, eur spontailh eus an euzusa oufed da welet a yoa deuet en ti. Eur mousc’hoarz ifernus a yoa war e vuzellou, hag e sute bep eur mare, hag ar chadennou a yoa endro d’ezan a rea eun trouz da vouzara. E zell garo a bare war an daou bried, evel p’en divije c’hoant d’o lakaat da zizec’ha war o zreid gant an heuz hag ar spont. Daou gorn du hir ha kamm a yoa uz d’e dal ; evel luc’hed a zeblante dont eus e zaoulagad entanet, hag eus e c’hinou e tivere eonen ar gounnar ; e zrem a yoa goloet a vleo du, ha war e gorf ez oa eul lien rus tan, frank ha ledan, a c’holoe eul lodennig hag a leze dizolo ar pep brasa eus penn uhela e gorf goloet holl a vleo. Eur jaden hir ha pounner a dreine war e lerc’h, hag ec’h heje anezi bep eur mare evit ober muioc’h a aon d’an daou baour kez den. Diou pe deir zro a reas d’ar gambr, o terri bep gwech kement tra a gave en e c’houlou.\nAn dud kez ne gredent ket flach an disterra, ker skoet oant gant an diaoul m’hen argas ! a yoa deuet d’o gwelet.\nMennout a rejont mervel avat pa weljont an droug-spered o chom a-zav dirazo da lavaret dichek :\n— « Krenit, tudou eus an douar, krenit ! Ema deuet evidoc’h an heur da baea ho torfejou ! Me eo an diaoul ! Ya, me eo Satan !… Deuet oun, Laou al Luch, da ober d’it paea eun torfed. C’hoarier dispar out, evit doare, paour kez reuzeudik ! An arc’hant gounezet er c’hoariou a zizro d’an ifern. Dont a ran da gerc’hat va feadra. War an daol ama dioc ntu an arc’hant ac’h eus gounezet fenoz, pe e vezi strinket gantan dizale e douna an iferniou ! » Hag o veza lavaret kement-se an diaoul a astennas warzu Laou e zourn goloet a vleo hag a groc’hen du, ar bizied hir gant ivinou warno kel lemm ha re al loened gouez.\nLaou, e c’hellit kredi, a yoa re strafilhet evit esa stourm an disterra. Gellout a reas sevel, hag ez eas kerkent warzu an arbel ez oa kustum da c’horren enni e arc’hant.\nAn diaoul a yea d’e heul o vlejal, o taoulammet, evel eun… daonet e-kreiz an tan. Laou a yoa muioc’h-mui er meaz anezan e-unan : ne c’houie ken koulz lavaret petra rea. Kaer en doa turiat, ne deue ket da gaout e alc’hoez ; hag an diaoul da ober jolori gwasoc’h evit biskoaz. A-veac’h ma c’hellas ar paour kez den digeri e c’hinou evit pedi an… Aotrou d’hen digarezi.\nE keit se koulskoude eun archer a yoa deuet da dremen dirak an ti. Souezet bras e oe o welet kement a sklerijen gant kement a safar d’ar poent-se eus an noz. Hag hen o vont da skei war an nor. Janed avat na grede ket mont da zigeri, gant aon na vije eun diaoul-all o tont da roi dourn d’ar c’henta ken kaz ma vije ezom, ha gant aon ne vije dizale leun he zi a ziaoulou. Ne oe ket pell ec’h anavezas mouez an archer, hag o veza eat betek ennan e lavaras d’ezan e berr gomzou petra dremene en ti\n— « En han’ Doue, emezi, arabat eo d’eoc’h ober trouz, pe e vezimp stlapet holl en ifern ! »\nPaotr an urz vat ne reas nemet c’hoarzin o klevet ar paour kez maouez ; sevel a reas aon gantan o klask gouzout ha kollet he doa he fenn. Hag hen ha mont da gaout Laou. N’oa ket eat tre pa oe gwelet an teuz o kounnari ; hag hen ha trei da lavaret d’an hini a yoa hardiz a-walc’h evit kredi dont dirazan : « Na petra e teuez te da ober dre ama, prenvig douar ?… Kea prim gant da hent, pe me a rai d’it paea ker da hardiziegez ! »\n— « Gwelomp da genta, eme an archer, ha ker spontus out ha ma leverez beza. » Hag o lavaret ar c’homzou-ze e tostae oc’h al lutin, eur bistolen gantan en e zourn.\nAdtapet diwar « https://br.wikisource.org/w/index.php?title=An_diaoul_ereet&oldid=160197 »\nKemmoù diwezhañ degaset d'ar bajenn-mañ d'an 26 Ebr 2020, da 11:13.


Pajenn:Perrot - Bue ar Zent.djvu/431 - Wikimammenn\nPajenn:Perrot - Bue ar Zent.djvu/431\nGoude-ze ec’h ejont o-daou da brezek ar fe da Antioch. Eur bla pen-da-ben e chomjont er gêr vras-ze. Prezek a rejont gant kement a frouez ma c’honezjont eleiz a dud da Jezuz-Krist.\nGoude bezan bet sakret eskob o-daou (44), ec’h ejont gant Yan Mark, eur c’henderv da Varnabas, da gas ar C’helou-Mat betek enezen Chypr ; dont a rejont a benn eus ar gouarner Sergius Paulus e-unan. Eus ar Chypr ec’h ejont da Berge ; Yan Mark ne c’hoantae ket mont pelloc’h hag a zisroas ac’hane da Jeruzalem ; eus a Berge ec’h ejont da Ikon, hag eus a Ikon da Lystr. Eno e parejont eun den ganet dall ; ar burzud-ze a zouezas kement ar baganed ma kemerjont aneze evit daou zoue, ha ma klaskjont lazan koleou en o enor ; mes hepdale en em gavas Judevien Ikon en Lystr, hag ar re-man a lakas Lystriz da vont en o eneb ; Pol a oe hanter-lazet a dôliou mein ; an de war-lerc’h e c’hallas kaout Barnabas hag e tizrojont da Antioch.\nEr bla 51, e pignjont o-daou da Jeruzalem, evit en em glevet gant an ebestel-all.\nGoude-ze en em zispartijont, rak Barnabas a c’hoantaas kas adarre gantan e genderv Yan Mark, ha Pol, o vezan m’hen c’have re bennadus, ne falvezas ket gantan e welet o vont d’e heul, hag a gemeras Silas da vont gantan.\nBarnabas hag e genderv a yeas da enezen Chypr, elec’h ma labourjont gant aked da ziazezan ha da astenn rouantelez Jezuz-Krist, hag elec’h ma teuas ar verzerenti da rei d’eze ar c’hurunennou mein presius a skedo war o zâl epad an holl eternite.\nSpered Doue ha sperejou eneb Doue\nBarnabas a oa leun eus ar Spered-Glan. Ar Spered-Glan eo Spered Doue, hag ar spered-ze a zo eur spered a garante a ra d’imp karet hon nesan ha Doue da gentan ; eur spered a beuc’h, a ra d’imp gouzanv pep tra, hep rei hon unan netra da c’houzanv ; eur spered a c’hlanded, a ra d’imp tec’hel diouz kement hon dougfe d’an droug ; eur spered a humilite, a ra d’imp en em anaout evit ar pez mac’h omp ; eur spered a zentidigez, a ra d’imp plegan d’ar re o deus galloud warnomp.\nBezan ez eus ive tri seurt spered kontrol-beo da hini Doue ; spered ar bed, spered Satan ha spered ar c’hig. Spered ar bed a lak an den da glask ar gloar hag an enor ; spered Satan hen doug d’ar gasoni ha d’ar venjanz ; spered ar c’hig hen tro war ar skanvadurez ha war an hudurnez.\nGwelet pehini eus ar sperejou-ze a heuilhet ? Gwelet pehini aneze o fevar a zo ouz ho kouarn ? Pe hini Doue, pe hini Satan, pe hini ar bed, pe hini ar c’hig ?\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/431&oldid=140702 »


Aostralopitek - Wikipedia\nGenad : Australopithecus\nUn aostralopitek zo un hominidae hag a vevas etre 7 milion hag 1 milion a vloavezhioù kent hon amzer. Ar genad Australopithecus (eus al latin australis, « ag ar su », ha eus an henc'hresianeg πίθηκος, píthēkos, « singe ») zo bet termenet gant Raymond Dart da geñver dizoloadenn Australopithecus africanus en 1924. Bout zo d'an aostralopiteked perzhioù henaek (empenn bihan a-walc'h) ha perzioù emdroetoc'h (dentadur tost douzh hini ar genad Homo). Kroget o doa da vont war daou droad, neoazh ne c'hellent ket hen ober e-pad pell.\nBrudetañ karrekaenn aostralopitek dizoloet zo, hep mar ebet, hini Lucy, un Australopithecus afarensis lakaet e gouloù e 1974 en Etiopia (rannvro Afar) gant ur skipailh etrevroadel (ar Breizhad Yves Coppens ennañ).\nAdtapet diwar « https://br.wikipedia.org/w/index.php?title=Aostralopitek&oldid=1637162 »